OZNÁMENIE KOMISIE

Usmernenie k inovačnému obstarávaniu

(2021/C 267/01)

VYHLÁSENIE: Účelom tohto oznámenia je poskytnúť praktické usmernenie k inovačnému obstarávaniu. Oznámenie nie je právne záväzné. Aj keď sa v oznámení príležitostne parafrázujú ustanovenia právnych predpisov EÚ, neznamená to, že sa ním majú dopĺňať alebo obmedzovať práva a povinnosti stanovené v daných právnych predpisoch. Vzhľadom na to, že oznámenie by sa mohlo chápať ako výklad právnych predpisov EÚ, treba zdôrazniť, že na vydávanie právne záväzného výkladu práva EÚ je príslušný len Súdny dvor Európskej únie. Hoci informácie v tomto usmernení boli starostlivo skontrolované, Európska komisia nenesie žiadnu zodpovednosť, pokiaľ ide o osobitné prípady, ktoré sú v ňom uvedené.

OBSAH

ZHRNUTIE 5

1 OBOZNÁMENIE SA S INOVAČNÝM OBSTARÁVANÍM 6

1.1 Čo je inovačné obstarávanie? 6

1.2 Prečo inovačné obstarávanie? 7

1.2.1 Podpora obnovy hospodárstva, ekologická a digitálna transformácia a odolnosť EÚ 7

1.2.2 Poskytovanie vyššej kvality verejných služieb s optimálnym rozpočtom 8

1.2.3 Riešenie vznikajúcej potreby 8

1.2.4 Modernizácia verejných služieb 9

1.2.5 Pomoc startupom a inovačným malým a stredným podnikom pri začiatku činnosti a raste 10

1.2.6 Posun trhov smerom k inováciám 10

1.3 Načo usmernenie k inovačnému obstarávaniu? 11

2 VYTVORENIE POLITICKÉHO RÁMCA PRE INOVAČNÉ OBSTARÁVANIE 11

2.1 Jasný politický mandát 11

2.2 Inovácie ako prostriedok na dosahovanie rôznych cieľov politiky 14

2.3 Stanovenie úrovne ambícií 15

2.4 Pretavenie ambícií do podoby činností a záväzkov 16

2.5 Budovanie kapacít 17

2.5.1 Odborná príprava a pomoc ľuďom 17

2.5.2 Zváženie kooperatívneho obstarávania 18

2.6 Prekonávanie averzie k riziku podnecovaním k inovovaniu 22

3 PRITIAHNUTIE INOVÁTOROV 24

3.1 Sprístupnenie verejného obstarávania aj pre menších inovátorov 24

3.1.1 Spolupráca s aktérmi na trhu 24

3.1.2 Zníženie administratívnej záťaže 26

3.1.3 Prispôsobenie podmienok účasti 26

3.1.4 Rozdelenie verejných zákaziek na časti 28

3.1.5 Používanie štandardov, otvorených údajov, otvorených rozhraní a slobodného softvéru 29

3.1.6 Navrhovanie platobných schém vhodných pre MSP 30

3.2 Rozvoj ekosystémového prístupu k inováciám 30

3.3 Využívanie služieb sprostredkovateľov inovácií 31

4 PRILÁKANIE INOVÁCIÍ 33

4.1 Nástroje podporujúce inovácie pre všetky typy postupov 33

4.1.1 Posúdenie potrieb 33

4.1.2 Prípravná trhová konzultácia 35

4.1.3 Použitie nepovinných polí v štandardných formulároch 38

4.1.4 Technické špecifikácie 38

4.1.4.1 Opisné požiadavky 38

4.1.4.2 Funkčné požiadavky 39

4.1.5 Variantné riešenia 40

4.1.6 Kritériá na vyhodnotenie ponúk 41

4.1.6.1 Cena 41

4.1.6.2 Náklady 41

4.1.6.3 Kvalita 42

4.1.7 Správa práv duševného vlastníctva 43

4.1.8 Plnenie zákaziek 46

4.2 Špecifické postupy verejného obstarávania podporujúce inovácie 47

4.2.1 Prispôsobenie inovácií pripravených na použitie – rokovacie konania 47

4.2.1.1 Rokovacie konanie 48

4.2.1.2 Súťažný dialóg 48

4.2.2 Súťaže návrhov 48

4.2.3 Podnietenie inovácií obstarávaním výskumu a vývoja 49

4.2.3.1 Verejné obstarávanie služieb v oblasti výskumu a vývoja a pridelenie práv duševného vlastníctva 49

4.2.3.2 Obstarávanie vo fáze pred komerčným využitím 50

4.2.3.3 Obstarávanie tovaru v oblasti výskumu a vývoja 51

4.2.3.4 Inovatívne partnerstvo 52

5 ŠTÁTNA POMOC 56

PRÍLOHA I: PRÁVA DUŠEVNÉHO VLASTNÍCTVA 58

Časť I – Všeobecné aspekty týkajúce sa práv duševného vlastníctva 58

Časť II – Typ obstarávaných predmetov dodania a práva duševného vlastníctva 60

PRÍLOHA II: VZORY POZVÁNOK PRE DODÁVATEĽOV 65

PRÍLOHA III: VZOROVÝ DOTAZNÍK NA STRETNUTIE DODÁVATEĽOV 67

ZHRNUTIE

Inovačné obstarávanie môže zlepšiť obnovu hospodárstva EÚ po kríze spôsobenej pandémiou COVID-19, a to pomocou lepších verejných investícií. Ide o hlavný nástroj na podporu prechodu nášho hospodárstva k zelenému a digitálnemu hospodárstvu. Toto usmernenie prijaté v súvislosti s oznámením „Obnovený európsky program pre výskum a inovácie – Príležitosť pre Európu formovať svoje vedúce postavenie v oblasti technológií“ a príspevkom k neformálnej večeri lídrov v Sofii 16. mája 2018 sa aktualizuje po prijatí európskej stratégie pre MSP a európskej priemyselnej stratégie (1) a Mechanizmu na podporu obnovy a odolnosti (2). Jeho cieľom je podporiť verejných obstarávateľov, aby mohli lepšie prispievať k obnove hospodárstva, k dvojakej zelenej a digitálnej transformácii a k odolnosti EÚ.

Tento usmerňujúci dokument stručne predstavuje základné aspekty inovačného obstarávania: prečo je dôležité, kto má na ňom záujem a ako sa dá tento proces uskutočniť.

V tomto dokumente sú zohľadnené mnohé odpovede získané počas predchádzajúcej verejnej konzultácie. Úroveň podrobnosti bola zámerne zvolená tak, aby sa informácie dostali k čo najširšej odbornej verejnosti (verejní obstarávatelia, tvorcovia politiky a dodávatelia) a aby sa vzbudil záujem u tých, ktorí o inovačnom obstarávaní nikdy nerozmýšľali, alebo u tých, ktorí nikdy nepociťovali, že sa ich týka. Dokonca aj pre tých najpokročilejších čitateľov budú užitočné odkazy na najnovšie iniciatívy a príklady.

Smernicami o verejnom obstarávaní z roku 2014 sa rámec pre verejné obstarávanie upravil pre potreby verejných obstarávateľov a hospodárskych subjektov vyplývajúce z technologického rozvoja, hospodárskych trendov a väčšieho zamerania spoločnosti na udržateľné verejné výdavky.

Inovačné obstarávanie ponúka nevyužité príležitosti pre startupy a rozvoj inovačných riešení, ako zdôrazňuje Komisia v nedávno prijatej stratégii pre MSP a v akčnom pláne pre práva duševného vlastníctva (3).

Pravidlá verejného obstarávania sa už nezaoberajú len otázkou „ako kupovať“ – poskytujú priestor pre podnety týkajúce sa toho, „čo kúpiť“, bez toho, aby ich predpisovali. Cieľ náležitého vynakladania peňazí daňových poplatníkov naberá nové rozmery, ktoré idú nad rámec výlučného uspokojovania základných potrieb verejných subjektov. V prípade každého verejného obstarávania sa verejná mienka právom zaujíma o to, či obstarávané riešenie nie je v súlade s pravidlami len formálne, ale aj o to, či prináša najvyššiu pridanú hodnotu z hľadiska kvality, nákladovej efektívnosti, environmentálneho a sociálneho vplyvu a či prináša aj príležitosti pre dodávateľský trh.

Inovačné obstarávanie rieši všetky vyššie uvedené otázky. Otvára dvere k vyššej kvalite a efektívnejším riešeniam s environmentálnymi a sociálnymi prínosmi a lepšou nákladovou efektívnosťou, ako aj k novým obchodným príležitostiam pre podniky. Toto usmernenie by sa okrem toho malo vykladať v spojení s usmernením Komisie z roku 2019 týkajúcim sa účasti uchádzačov a tovaru z tretích krajín na trhu verejného obstarávania v EÚ, v ktorom sa takisto rieši strategické a inovačné obstarávanie (4) a v ktorom sa verejným obstarávateľom poskytuje praktické poradenstvo o tom, ako riešiť účasť tretích krajín na ich verejných súťažiach.

Toto usmernenie je preto rozvrhnuté nasledovne:

V kapitole 1 je vysvetlená koncepcia inovačného obstarávania, jeho všeobecný rozmer a pridaná hodnota.

V kapitole 2 je vytýčený politický rámec, ktorý je potrebný na strategické využívanie inovačného obstarávania.

V kapitole 3 je objasnené, ako otvoriť dvere verejného obstarávania pre inovátorov vrátane startupov a inovačných malých a stredných podnikov (MSP).

V kapitole 4 je opísané, ako využiť postupy verejného obstarávania na modernizovanie verejných služieb inovačnými riešeniami a na vytváranie rastu a pracovných miest, najmä pokiaľ ide o správu práv duševného vlastníctva.

V kapitole 5 sa uvádzajú určité kritériá, ktoré by malo inovačné obstarávanie spĺňať s cieľom predísť poskytnutiu štátnej pomoci dodávateľovi.

Prílohy poskytujú praktické informácie obstarávateľom o právach duševného vlastníctva a nástroje na pomoc obstarávateľom pri organizovaní stretnutí s dodávateľmi.

Toto usmernenie by mohlo byť zdrojom inšpirácie pre všetkých aktérov zapojených do procesu verejného obstarávania:

— úradníkov zodpovedných za verejné obstarávanie,

— konečných používateľov obstarávaných riešení,

— osoby prijímajúce rozhodnutia a tvorcov politiky, ktorí v kľúčovej miere prispievajú k vytváraniu priaznivých podmienok,

— dodávateľov, ktorí sa môžu naučiť, ako pri verejnom obstarávaní lepšie konkurovať so svojimi inovačnými riešeniami.

1 OBOZNÁMENIE SA S INOVAČNÝM OBSTARÁVANÍM

1.1 Čo je inovačné obstarávanie?

Inovácia môže mať viaceré významy (5). V tomto usmernení sa používa širší prístup. „Inovačné obstarávanie“ je každé obstarávanie, ktoré zahŕňa jeden alebo obidva z týchto aspektov:

— obstarávanie procesu inovácie – služby v oblasti výskumu a vývoja – s (čiastkovými) výsledkami,

— obstarávanie výsledkov inovácie.

Verejný obstarávateľ najskôr opíše svoju potrebu a vyzve podniky a výskumných pracovníkov, aby na uspokojenie tejto potreby vyvinuli inovačné výrobky, služby alebo procesy, ktoré ešte na trhu neexistujú.

V druhom prípade verejný obstarávateľ nekúpi štandardný výrobok, ale funguje ako prvý používateľ a kúpi si výrobok, službu alebo proces, ktorý je na trhu novinkou a zahŕňa významné nové vlastnosti (6).

Takéto inovácie, ktoré prinášajú lepší výkon a pridanú hodnotu pre rôzne zainteresované strany, sú niekedy vhodné pre tradičné prostredie (inkrementálne inovácie), často však starý systém narúšajú tým, že pri nich vznikajú odlišní aktéri, toky, hodnoty (disruptívne inovácie), alebo si dokonca vyžadujú komplexnejšiu transformáciu, pretože riešia neuspokojené potreby a vyžadujú štrukturálne a organizačné reformy (transformačné inovácie). V tomto usmernení sa upozorňuje na prínosy rôznych foriem inovácií a vysvetľuje sa, ako sa k nim má pristupovať v rámci procesu verejného obstarávania.

1.2 Prečo inovačné obstarávanie?

1.2.1 Podpora obnovy hospodárstva, ekologická a digitálna transformácia a odolnosť EÚ

Verejné investície a inovácie sú dva nevyhnutné spôsoby, ako plniť výzvy obnovy, zelenej a digitálnej transformácie a vytvárania odolnejšieho hospodárstva v EÚ. Nový Mechanizmus na podporu obnovy a odolnosti (7) povedie k verejným investíciám po kríze spôsobenej ochorením COVID-19, pričom veľká časť týchto investícií sa bude prideľovať prostredníctvom verejného obstarávania. Z referenčného porovnávania EÚ je zrejmé, že Európa využíva len polovicu potenciálnej sily inovačného obstarávania na podporu obnovy hospodárstva a že prevláda výrazne nedostatočné investovanie, a to najmä do obstarávania digitálnych riešení a do obstarávania v oblasti výskumu a vývoja, pričom obe sú kľúčové pre posilnenie strategickej autonómie a konkurencieschopnosti EÚ (8). Verejní obstarávatelia budú musieť podporiť inovačné obstarávanie a pomôcť podnikom rozvíjať inovačné riešenia v kľúčových priemyselných ekosystémoch, najmä tam, kde sú verejní obstarávatelia dôležitými investormi. Verejní obstarávatelia budú takisto musieť podporiť odolnosť európskeho hospodárstva, a to diverzifikovaním zdrojov ponuky základných komodít, ako sú farmaceutické látky (na čo poukázala pandémia ochorenia COVID-19), ako aj podporovaním nových riešení.

Využívanie inovačného obstarávania aplikácií EÚ založených na vesmírnych technológiách zo strany subjektov verejného sektora na vnútroštátnej, regionálnej a miestnej úrovni môže významne prispieť k vykonávaniu zelenej dohody a k digitalizácii interakcie medzi spoločnosťami/občanmi a subjektmi verejného sektora. Má takisto značný potenciál pre cezhraničnú spoluprácu. Existuje veľa oblastí využitia údajov z vesmíru a služieb poskytovaných vesmírnym programom EÚ, v ktorom je tým najefektívnejším prístupom k stimulácii digitálnej a zelenej transformácie obstarávanie inovačných riešení, ktoré by samotné trhové sily nepriniesli.

PRÍKLAD VESMÍRNE SLUŽBY Prečo sa zvažovalo inovačné riešenie? Subjekty verejného sektora sú dôležitým používateľom vesmírnych technológií, a to najmä v týchto oblastiach: — verejná bezpečnosť (pohotovostné služby a zmierňovanie následkov katastrof, pátranie a záchrana, protipožiarna ochrana, riadenie hraníc), — ochrana kritických infraštruktúr, — verejná doprava (riadenie verejnej dopravy, autonómne vozidlá, inteligentné mestá), — námorné, letecké a železničné služby prevádzkované alebo kontrolované subjektmi verejného sektora. Čo sa urobilo inak? Inovačné obstarávanie preto môže byť sľubným nástrojom na podporu využívania pokročilých vesmírnych technológií a služieb – čím sa poskytujú subjektom verejného sektora stimuly na zapojenie inovačných podnikov ako „prvých zákazníkov“. Európska komisia v októbri 2019 vyhlásila pilotnú výzvu H2020-SPACE-EGNSS-2020 k „obstarávaniu aplikácií EGNSS (EGNOS a Galileo) vo fáze pred komerčným využitím pre subjekty verejného sektora“, ktorá sa zameriava na rozvoj inovačných riešení pomocou technológie globálneho navigačného satelitného systému (GNSS) EÚ na riešenie otázok vo verejnom záujme, pri ktorých je na trhu nedostatočná ponuka (typické zlyhanie trhu v dôsledku vnímania vysokého technologického/trhového rizika a monopsonu/obmedzeného dopytu). Aký bol výsledok? Zvolený projekt BROADGNSS využije jedinečné a pokročilé funkcie signálov EGNOS a Galileo v odberateľských aplikáciách v oblasti verejnej bezpečnosti s cieľom zlepšiť služby v oblasti organizácie ochrany verejnosti a zmierňovania následkov katastrof pre občanov Európy. Podrobné informácie sú k dispozícii: https://ec.europa.eu/info/funding-tenders/opportunities/portal/screen/opportunities/topic-details/space-egnss-5-2020

1.2.2 Poskytovanie vyššej kvality verejných služieb s optimálnym rozpočtom

K obstarávaniu inovačného riešenia málokedy dochádza len pre jeho inovačný charakter. Inovačné riešenie vzbudí záujem verejných obstarávateľov väčšinou vtedy, ak prinesie rovnaké alebo ešte lepšie výsledky pri optimalizovaných nákladoch.

PRÍKLAD INOVÁCIE PONÚKAJÚ EKOLOGICKEJŠIU A LACNEJŠIU ENERGIU OBČANOM: Zariadenie kombinovanej výroby elektriny a tepla vo Vilniuse Prečo sa zvažovalo inovačné riešenie? Dovoz plynu mal za následok zvýšenie nákladov na vykurovanie pre občanov Vilniusu. Vysoká závislosť mesta od spotreby plynu okrem toho negatívne ovplyvnila životné prostredie v dôsledku vysokých emisií CO2. Čo sa urobilo inak? Mesto sa v roku 2018 rozhodlo investovať do inovatívneho zariadenia na výrobu ekologickej energie, na zníženie závislosti od dovozu plynu a na obmedzenie uhlíkovej stopy CO2. Celý projekt obstarávania sa dokončil do jedného roka. Zariadenie na kombinovanú výrobu elektriny a tepla (KVET) tvorí zariadenie na spaľovanie odpadu a dva biopalivové systémy. Najväčšiu časť investície umožnila pomoc zo štrukturálnych fondov EÚ a úver od Európskej investičnej banky (EIB). Aký bol výsledok? Takmer 40 % občanov môže odteraz uspokojiť svoje energetické potreby so zníženými emisiami CO2. Keď v polovici roka 2020 začne systém pracovať na plnú kapacitu, odhaduje sa, že ceny pre občanov klesnú o 20 %. Emisie CO2 sa podstatne znížia, a to približne o 436 000 ton ročne. Inovácia prispieva k obehovému hospodárstvu vďaka plynulej premene odpadu na energiu. Podrobné informácie sú k dispozícii: https://renewablesnow.com/news/lietuvos-energija-breaks-ground-on-vilnius-chp-scheme-601749/. https://www.euroheat.org/news/vilnius-chp-project-gets-green-light-ec/ https://ec.europa.eu/regional_policy/en/projects/major/lithuania/new-power-plant-boosts-renewable-energy-use-in-vilnius-lithuania https://www.eib.org/attachments/registers/74370788.pdf

1.2.3 Riešenie vznikajúcej potreby

V niektorých prípadoch treba inovačné obstarávanie využiť, aby sa naplnili neuspokojené potreby alebo nové očakávania, ktoré riešenia existujúce na trhu dostatočne nenapĺňajú.

PRÍKLAD INOVÁCIE REAGUJÚ NA SPOLOČENSKÉ ZMENY: Motivovať študentov, aby sa učili pomocou technológií Prečo sa zvažovalo inovačné riešenie? Mnohé deti sa dnes zaujímajú viac o počítačové hry ako o matematiku alebo prírodné vedy. S klesajúcou ochotou študovať tieto „náročné“ predmety sa zvyšuje miera predčasného ukončenia školskej dochádzky a vysokoškolského štúdia, čo má vplyv na šance ďalšej generácie Európanov nájsť si dobré zamestnanie v ekonomike, ktorá je čoraz viac zameraná na vedomosti. Čo sa urobilo inak? Školy z Halmstadu vo Švédsku, Viladecans v Španielsku, Magdeburgu v Nemecku a Konnevesi vo Fínsku sa v záujme riešenia tohto problému rozhodli uskutočniť verejné obstarávanie spoločne. Zadali zákazku v oblasti výskumu a vývoja siedmim inovačným dodávateľom a potom testovali a porovnávali riešenia, s ktorými títo dodávatelia prišli. Štyria z týchto siedmich dodávateľov to dotiahli do štádia vývoja prototypov a dvaja pokračovali ďalej a vyvinuli inovačné nástroje, ktoré školy zaviedli. Deťom na základných a stredných školách ponúkajú personalizovanejšie učenie podobné hre, ktoré vychádza z nepretržitého analyzovania vzorcov správania za pomoci umelej inteligencie. Aký bol výsledok? Účasť viac než 600 študentov a 45 učiteľov v štyroch krajinách potvrdila, že nové riešenia prispeli u 55 – 75 % študentov k zvýšeniu motivácie a úspešnejšiemu štúdiu matematiky, techniky, fyziky a chémie, ako aj k zvýšeniu pravdepodobnosti, že sa zamestnajú v týchto oblastiach. Riešenia sa medzitým predali do rôznych škôl. Napríklad škola Kuulamen koulu vo Fínsku potvrdila, že inovačné riešenia prispeli aj k skráteniu času, ktorý učitelia potrebujú na plánovanie a hodnotenie, o 30 – 40 % a k úspore nákladov na študijné materiály na školách (jedna licencia stojí desaťnásobne menej ako učebnice pre celú školu). Spoločnosť, ktorá poskytla riešenie vo Fínsku, medzitým takisto získala investície rizikového kapitálu a rozšírila svoje podnikanie aj na ďalšie trhové segmenty (odborná príprava zamestnancov v podnikoch). Podrobné informácie sú k dispozícii: www.imaile.eu (Sedem projektov spolufinancovaných z rámcového programu EÚ)

1.2.4 Modernizácia verejných služieb

V rámci inovačného obstarávania sa spôsob poskytovania verejných služieb môže prispôsobiť tak, aby zodpovedal očakávaniam občana, ktorý je čoraz väčším technofilom, je environmentálne zodpovednejší a sociálne uvedomelejší, a môžu viesť k zlepšeniu skúseností s verejnými službami.

PRÍKLAD INOVÁCIE PRISPIEVAJÚ K OBMEDZENIU POUŽÍVANIA AUTOMOBILOV SUBJEKTMI VEREJNÉHO SEKTORA: Platforma portugalského ministerstva zdravotníctva na spoločnú správu vozového parku Prečo sa zvažovalo inovačné riešenie? Portugalské ministerstvo zdravotníctva hľadalo spôsoby optimalizovania riadenia ciest, zníženia vplyvu na životné prostredie a celkových nákladov na vozový park využívaný všetkými útvarmi patriacimi pod ministerstvo a všetkými inštitúciami v rámci portugalského zdravotníctva. Čo sa urobilo inak? Namiesto toho, aby jednoducho nakúpilo nové vozidlá, ministerstvo zdravotníctva prehodnotilo spôsob možného využívania vozového parku. Plánovalo vytvoriť elektronickú platformu, kde by boli centralizované všetky informácie týkajúce sa využívania vozového parku. V roku 2017 externý dodávateľ vybraný prostredníctvom verejného obstarávania, v ktorom boli požadované výsledky vyjadrené vo forme funkčných požiadaviek, dodal Platformu ministerstva zdravotníctva na spoločnú správu vozového parku (GPFMS). Aký bol výsledok? Platforma umožní používateľom spoločne využívať všetky dostupné zdroje (vozidlá a cesty). Výsledkom bude zníženie počtu vozidiel, súvisiacich nákladov (napr. poistenie, náklady na pohonné hmoty a údržbu atď.) a vplyvu na životné prostredie. Poskytovať bude aj správy o využívaní zdrojov v reálnom čase s ukazovateľmi na zabezpečenie efektívneho, transparentného a starostlivého plánovania, riadenia a kontroly vozového parku. Je to v súlade s cieľmi digitálnej a zelenej transformácie Komisie. Podrobné informácie sú k dispozícii: http://spms.min-saude.pt/2016/05/spms-desenvolve-gestao-partilhada-frota-do-ministerio-da-saude

PRÍKLAD INOVÁCIE AKO REAKCIA NA PROBLÉMY V OBLASTI ŽIVOTNÉHO PROSTREDIA: Ochrana zásobovania vodou Prečo sa zvažovalo inovačné riešenie? Zvyšková voda z výroby mincí v Rakúsku obsahovala chemikálie v množstvách presahujúcich zákonom povolené limity. Čo sa urobilo inak? Rakúska Federálna agentúra pre verejné obstarávanie začala trojfázový proces verejného obstarávania s cieľom nájsť inovačné riešenie pre Rakúsku mincovňu (subjekt zodpovedný za výrobu mincí). Potenciálni dodávatelia boli vyzvaní, aby poskytli informácie o preukázaných úspechoch v oblasti inovácií. Do zmluvných podmienok boli zahrnuté presné ciele pre čistenie vôd. Aký bol výsledok? Vybraný mechanizmus vákuového odparovania s jednoduchou inštaláciou filtruje celý rad častíc vrátane kovov, galvanických a fotografických zlúčenín, tlačiarenských farieb, farmaceutík a zložiek potravín, vďaka čomu je vhodný na použitie v rôznych priemyselných odvetviach. Spotreba sladkej vody rakúskej mincovne sa navyše znížila o 97 %, čím sa ušetria 4 milióny litrov vody za rok. Podrobné informácie sú k dispozícii: http://ec.europa.eu/environment/gpp/pdf/news_alert/Issue58_Case_Study117_BBG_Austria.pdf

1.2.5 Pomoc startupom a inovačným malým a stredným podnikom pri začiatku činnosti a raste

Kúpna sila verejných obstarávateľov na úrovni EÚ predstavuje približne 14 % HDP (9). V mnohých častiach Európy predstavuje značný podiel miestnych ekonomík. To znamená, že verejní obstarávatelia môžu podporiť inovácie medzi etablovanými účastníkmi trhu, ale aj poskytnúť významné príležitosti pre MSP a nové inovačné podniky, ktoré môžu mať riešenia na naplnenie neuspokojených potrieb, ale čelia ťažkostiam pri ich uvádzaní na trh.

Verejní obstarávatelia, ktorí vystupujú ako hlavný zákazník, môžu inovačným podnikom poskytnúť príležitosť testovať nové riešenia v reálnych podmienkach. Navyše, keďže sa stanú ich zákazníkom, a tým zvýšia ich obrat, verejní obstarávatelia môžu podnietiť ďalších investorov – verejných i súkromných, aby investovali do ich aktivít. Verejní obstarávatelia môžu napokon rozsiahlym využívaním digitálnych platforiem poskytnúť viac príležitostí hospodárskym subjektom, ako sú MSP a startupy, aby vypracovali alebo navrhli inovačné riešenia, a uľahčiť cezhraničný prístup na trhy verejného obstarávania (10).

1.2.6 Posun trhov smerom k inováciám

Ak výrobok nie je na trhu ľahko dostupný alebo ak sú v ponuke len nekvalitné výrobky, kúpna sila verejných obstarávateľov môže podnietiť trh k tomu, aby sa zameral na inovácie.

PRÍKLAD INOVÁCIE AKO REAKCIA NA OTÁZKY, NA KTORÝCH VEREJNOSTI ZÁLEŽÍ: Lepšia starostlivosť o pacientov v nemocniciach Prečo sa zvažovalo inovačné riešenie? Vo švédskom meste Örebro mali v úmysle uskutočniť obstarávanie na katétre bez škodlivých PVC látok. Aj keď sa na trhu neponúkali v širokej miere, mesto sa rozhodlo uverejniť výzvu na predkladanie ponúk. V tom čase bol na výzvu schopný reagovať len jeden dodávateľ. Čo sa urobilo inak? Napriek problémom mesto úspešne obstaralo potrebné katétre. Aký bol výsledok? Po ôsmich rokoch všetci dodávatelia ponúkali výrobok bez PVC.

1.3 Načo usmernenie k inovačnému obstarávaniu?

Hlavným cieľom verejných obstarávateľov je zabezpečiť maximálne stabilný a spoľahlivý výsledok verejného obstarávania. Riziká spravidla znižujú:

i) vyhľadávaním zavedených hospodárskych subjektov s bezúhonnou povesťou, bez daňových deliktov a so značným obratom a

ii) požadovaním štandardných riešení, ktoré sa osvedčili ako spoľahlivé.

V tejto súvislosti môže byť ťažké presadiť inovačné výrobky a služby, ktoré sú spojené so zvýšenou mierou rizika, a to napriek skutočnosti, že rozhodnutie obstarať inovácie je pre verejného obstarávateľa jednoznačne prínosné. Takéto prínosy môžu zahŕňať úspory, riešenia nových potrieb alebo lepšie odpovede na existujúce potreby a musia byť jasne identifikované a podrobne a transparentne opísané, stanovené ako ciele a musia sa dať objektívne zmerať. Právne a rozpočtové riziká, ako aj riziká pre reputáciu by sa mali predvídať a zmierňovať. Cieľom tohto usmernenia je poskytnúť počiatočný impulz a nápady pre tvorcov politík v oblasti verejného obstarávania, aby prijali túto výzvu.

Európska komisia spolu s rôznymi partnermi už vydala viaceré usmerňujúce materiály na túto tému a tieto dokumenty zostávajú v platnosti (11). Na základe predchádzajúcich skúseností a v reakcii na opakované výzvy zainteresovaných strán sa v tomto usmernení podrobnejšie opisujú praktické aspekty. Toto usmernenie sa zameriava na niektoré neprebádané aspekty nástrojov navrhovaných pravidlami EÚ a posudzuje ich v širšej perspektíve, a to aj v súvislosti s podporou pre startupy a inovačné MSP v rámci celej EÚ.

Cieľom tohto usmernenia je teda:

— poskytnúť argumenty v prospech inovačného verejného obstarávania,

— navrhnúť opatrenia, ktoré poskytujú potrebnú podporu pre inovačné projekty,

— pomôcť prekonávať nejasnosti na základe výkladu právneho rámca EÚ pre verejné obstarávanie uplatňovaného na inovačné postupy, ako aj príkladov z reálneho života.

Príklady uvedené v tomto usmernení dokazujú, že nápady, ktoré sa v ňom uvádzajú, by mali byť realizovateľné vo všetkých členských štátoch, keďže základné pravidlá verejného obstarávania sú odvodené z tých istých smerníc o verejnom obstarávaní.

2 VYTVORENIE POLITICKÉHO RÁMCA PRE INOVAČNÉ OBSTARÁVANIE

Inovačné obstarávanie predstavuje príležitosť pre verejných obstarávateľov, občanov a podnikateľov. Aby sa táto príležitosť mohla reálne využiť, nevyhnutný je komplexný politický rámec, v ktorom je stanovená vízia, stratégia a vhodné prostriedky. V nasledujúcich odsekoch sa opisujú hlavné zložky politického rámca pre inovačné obstarávanie.

2.1 Jasný politický mandát

Jasná vízia politiky poskytnutá inštitúciám a odborníkom podieľajúcim sa na strategickom obstarávaní na politickej úrovni je dôležitá, pretože im poskytuje potrebný mandát na to, aby mohli konať. Vízia politiky má väčšie šance na úspech, ak je doplnená jasnou komunikačnou kampaňou a podporená dlhodobým rozpočtovým záväzkom.

PRÍKLAD ŠVÉDSKA NÁRODNÁ RADA PRE INOVÁCIE Švédska národná rada pre inovácie sústreďuje ministrov vlády, ktorí majú inovácie vo svojom portfóliu, a odborníkov. Predsedá jej predseda vlády. Toto fórum umožňuje diskusiu o inováciách na najvyššej úrovni, čo pomáha pri konsolidovaní prístupu vlády. Pomohlo napríklad objasniť používanie funkčných kritérií vo verejnom obstarávaní. Podrobné informácie sú k dispozícii: http://www.government.se/government-policy/national-innovation-council

Strategický potenciál inovačného obstarávania je obrovský, najmä pri podpore technologického rozvoja vo verejnom sektore a zo strany verejného sektora. Priemyselné odvetvia, ktoré sú závislé od predaja verejnému sektoru, môže k inováciám a zavádzaniu nových technológií motivovať verejný dopyt. Sociálne sektory ako zdravotná starostlivosť, úprava vody, diaľkové vykurovanie, cesty a železnice takmer výlučne závisia od vyjadrenia dopytu zo strany verejnosti. Verejné obstarávanie je v takýchto prípadoch jasným prostriedkom na vyjadrenie takéhoto dopytu, ako aj na povzbudenie technologického pokroku.

PRÍKLAD INOVÁCIA PRISPIEVA K PLNENIU ENVIRONMENTÁLNYCH CIEĽOV NA ÚROVNI OBCÍ: Environmentálne ciele mesta Kodaň splnené za pomoci inovačných technológií Prečo sa zvažovalo inovačné riešenie? Keďže Kodaň si stanovila ambiciózny cieľ stať sa do roku 2025 uhlíkovo neutrálnym mestom, v súčasnosti transformuje spôsob hospodárenia s energiou. Jednou z hlavných požiadaviek na dosiahnutie tohto cieľa je podstatné zníženie spotreby energie v prípade pouličného osvetlenia. Na tento účel bolo potrebné vymeniť takmer 20 000 pouličných svietidiel. Ciele mesta Kodaň v súvislosti s osvetlením boli tieto: — nahradiť vysokotlakové sodíkové výbojky na kodanských uliciach s bytovou zástavbou, väčších uliciach a diaľniciach efektívnym, špeciálne navrhnutým LED svietidlom, — dosiahnuť významné úspory energie a emisií CO2, ktoré by mestu pomohli dosiahnuť jeho cieľ stať sa uhlíkovo neutrálnym mestom do roku 2025, — zlepšiť kvalitu pouličného osvetlenia v záujme zvýšenia bezpečnosti a komfortu, — integrovať ovládanie osvetlenia s údajmi o hustote premávky s cieľom prispôsobiť v budúcnosti úrovne osvetlenia podľa využívania cesty, — zriadiť centrálny riadiaci systém na efektívne riadenie a kontrolu pouličného osvetlenia. Čo sa urobilo inak? Verejný obstarávateľ zvolil postup súťažného dialógu. Kritériá hodnotenia boli vyvážené: cena 25 %, splnenie úlohy a organizácia práce 25 %, riešenie osvetlenia 20 %, energetické a environmentálne vlastnosti 30 %. Od začiatku postupu do podpisu zmluvy ubehlo 16 mesiacov. Aký bol výsledok? Výmenou za LED svietidlá sa spotreba energie znížila o 57 %, čím sa znížila uhlíková stopa aj náklady na údržbu (1,6 milióna EUR ročne pri investícii vo výške 26 miliónov EUR). Podrobné informácie sú k dispozícii: http://spice-project.eu http://spice-project.eu/wp-content/uploads/sites/14/2017/08/Copenhagen_Street_Light.pdf

Treba si uvedomiť, že inovačné obstarávanie spolu s množstvom výhod prináša so sebou aj riziká a náklady. Vyžaduje sa zmena kultúry nielen medzi samotnými verejnými obstarávateľmi, ale takisto aj v celom ekosystéme: medzi hospodárskymi subjektmi, politickými orgánmi, audítormi a dokonca akademickou obcou. V tejto súvislosti je na účely riešenia neochoty riskovať a možných dodatočných nákladov vyplývajúcich z blokovania inovácií nutné jasné politické vyhlásenie.

PRÍKLAD ZAPOJENIE VOLENÝCH ÚRADNÍKOV: Rada mesta Paríž pre verejné obstarávanie Prečo sa zvažovalo inovačné riešenie? Mesto Paríž malo v úmysle posilniť svoj strategický prístup k verejnému obstarávaniu a realizovať ho efektívnejšie a plánovalo takisto vo väčšej miere zapájať (volených) členov Rady. Čo sa urobilo inak? V roku 2016 zriadila parížska mestská rada Radu pre verejné obstarávanie (Commission d’anticipation des achats). Tvorí ju desať členov zastupujúcich všetky politické skupiny v parížskej mestskej rade. Rada diskutuje o pripravovaných projektoch verejného obstarávania a o spôsobe, akým sa má v konkrétnych postupoch uplatniť strategický prístup. Volení zástupcovia môžu týmto spôsobom získať informácie, vymieňať si názory a prispieť svojím dielom vo včasnom štádiu, v dostatočnom predstihu pred začatím jednotlivých postupov. Aký bol výsledok? Vďaka väčšiemu zapojeniu všetkých politických skupín vo včasnom štádiu nadobudol strategický prístup k verejnému obstarávaniu väčšiu legitimitu. Zároveň sa neustále vylepšuje na základe podrobnej výmeny názorov, ku ktorej dochádza na zasadnutiach rady. Jednotlivé postupy verejného obstarávania väčšmi zohľadňujú strategické hľadiská. Tento inkluzívny prístup a väčšie zapojenie politikov viedli aj k skráteniu trvania postupov verejného obstarávania (ktoré sú teraz o 1 až 3 mesiace kratšie než pred zriadením rady).

Silný politický mandát možno účinne vyjadriť prostredníctvom cieľov, t. j. stanoviť percentuálny podiel verejných obstarávaní, ktorý má byť vyhradený na inovačné obstarávanie. Aj keď tento prístup nemusí fungovať vo všetkých situáciách a sú s ním spojené určité výzvy, najmä čo sa týka vymedzenia, merania a zodpovednosti, môžu sa vďaka nemu vytvoriť silné inštitucionálne stimuly na prekonanie administratívnej zotrvačnosti a averzie k riziku.

CIELE VO SVETE A V EURÓPE Orgány po celom svete si stanovili ciele v súvislosti s vynaložením určitého percentuálneho podielu ich rozpočtu na verejné obstarávanie na výskum a vývoj a inovácie. Napríklad USA sa snaží vynakladať minimálne 500 miliónov USD (~2,5 % HDP) na verejné obstarávanie v oblasti výskumu a vývoja, zatiaľ čo Južná Kórea plánuje vynaložiť 5 % svojich zdrojov na verejné obstarávanie na vyvíjanie inovačných riešení a 20 % na ich zavádzanie. V Európe existujú ciele na úrovni jednotlivých štátov a regiónov. Na aktualizáciu inovácií je vyhradených spravidla 2 – 5 % verejných obstarávaní. Niektoré miestne orgány si stanovili vyššie ciele. Napríklad mesto Gent vyhradilo 10 % svojho rozpočtu na obstarávanie informačných a komunikačných technológií na výskum a vývoj a inovácie. V manifeste Scale-up Europe sa odporúčajú minimálne ciele vo výške 3 % pre obstarávanie vo fáze pred komerčným využitím a 20 % pre verejné obstarávanie inovačných riešení. Cieľ mesta Gent: https://www.digipolis.be/sites/default/files/20140929_DO_charter%20pdf.pdf Celoštátne a regionálne ciele v rámci EÚ: https://ec.europa.eu/digital-single-market/sk/news/innovation-procurement-initiatives-around-europe Manifest Scale Up Europe: http://scaleupeuropemanifesto.eu Stanovisko výboru ERAC: http://data.consilium.europa.eu/doc/document/ST-1209-2015-INIT/en/pdf Štúdia o referenčnom porovnávaní národných politických rámcov a výdavkov na inovačné obstarávanie (ktorá poskytuje prehľad cieľov využívaných v celej Európe) je k dispozícii na: https://ec.europa.eu/digital-single-market/en/news/study-benchmarking-strategic-use-public-procurement-stimulating-innovation-digital-economy

OTVORENOSŤ NÁRODNÝCH POLITICKÝCH RÁMCOV VOČI INOVÁCIÁM – ŠTÚDIA

Výsledky referenčného porovnávania ukazujú, ako ďaleko už Európa pokročila pri zavádzaní národných politických rámcov v oblasti inovačného obstarávania. Celkový inovačný politický rámec v Európe funguje len tesne nad jednou štvrtinou svojho potenciálu.

Globálne možno pozorovať, že inovačné obstarávanie ešte v mnohých krajinách nie je strategickou prioritou. Stimuly a štruktúry na budovanie kapacít takisto nie sú dostatočné na to, aby sa nimi podporili verejní obstarávatelia pri vykonávaní inovačného obstarávania.

Zistilo sa však, že členské štáty, ktoré stoja na čele inovácií vo všeobecnosti, vytvorili aj politický rámec pre inovačné obstarávanie. Posilnením investícií do rozvoja strategickejšieho politického rámca pre verejné obstarávanie inovácií v Európe by sa preto mohlo prispieť k zvýšeniu konkurencieschopnosti európskeho hospodárstva.

Graf 1

Celoeurópske referenčné porovnávanie národných politických rámcov v oblasti inovačného obstarávania

Zdroj: Štúdia o referenčnom porovnávaní národných politických rámcov a výdavkov na inovačné obstarávanie uvedená v rámčeku vyššie.

2.2 Inovácie ako prostriedok na dosahovanie rôznych cieľov politiky

Inovácie sú hlavnou hybnou silou udržateľného rastu, oživenia a odolnosti, ku ktorým môže kúpna sila subjektov verejného sektora významne prispievať, a dôležitým prostriedkom zvýšenia ekonomickej výhodnosti verejných služieb, za ktoré verejná správa nesie zodpovednosť.

Okrem toho musí byť vo vízii politiky jasné, aké sú väzby medzi inovačným obstarávaním a ďalšími cieľmi politiky, napr. posilnenie odolnosti hospodárstva, zníženie environmentálnej stopy, zvýšenie energetickej účinnosti, riešenie zmeny klímy, udržateľná zdravotná starostlivosť pre starnúcu populáciu, uľahčenie prístupu startupov a MSP na trh, zníženie nákladov na životný cyklus, modernizácia poskytovania verejných služieb a pod.

PRÍKLAD INOVÁCIE POMÁHAJÚ PRI REALIZÁCII ENVIRONMENTÁLNEJ POLITIKY A POLITIKY V OBLASTI ZDRAVIA: Nový prístup k chladeniu poľskej nemocnice Prečo sa zvažovalo inovačné riešenie? V dôsledku zmeny klímy sa v Poľsku častejšie vyskytujú vlny horúčav. Nemocnica v meste Sucha Beskidzka bola jednou z mnohých poľských nemocníc, v ktorých vplyv vysokých teplôt miestnosti na personál a pacientov, ako aj na lekárske prístroje vyvolával rastúce obavy. Ministerstvo verejného zdravotníctva reagovalo tak, že požiadalo všetkých poskytovateľov zdravotnej starostlivosti, aby „nainštalovali vybavenie na zabránenie prieniku slnečného žiarenia v miestnostiach pre pacientov“, ktoré sú vystavené nadmernému slnečnému žiareniu. Klimatizovanie miestností pacientov však v letných mesiacoch zaťažovalo rozpočet nemocnice v meste Sucha Beskidzka. Čo sa urobilo inak? Namiesto toho, aby nemocnica nakúpila ďalšie vybavenie rovnakého typu, požiadala subjekty na trhu v rámci technického dialógu o dostupné riešenia. Potom pomocou funkčných kritérií (zníženie teploty o 2 °C) namiesto predpísania konkrétneho riešenia vo verejnej súťaži obstarala zdravšie a udržateľnejšie riešenie: fasáda budovy bola vybavená solárnymi panelmi, ktoré poskytujú ochranu bez zatemnenia miestností. Pre výsledok verejného obstarávania, ktorý bol prínosný pre pacientov, zamestnancov i vedenie nemocnice, bolo zásadné použitie modelu nákladov na celý životný cyklus. Aký bol výsledok? Teplota vo vnútri nemocnice klesla o 10 %, aj keď sa vonkajšia teplota zvýšila o 20 %. Solárne panely pokrývajú aj 5 % spotreby elektriny v nemocnici, čo kompenzuje počiatočné investície. Tento príklad poukazuje na významnú úlohu, ktorú verejné obstarávanie a inovácie môžu zohrávať s cieľom plniť výzvy v oblasti oživenia a ekologickej transformácie. Podrobné informácie sú k dispozícii: http://www.ecoquip.eu/procurement-projects/cost-effective-and-low-carbon-solutions-to-maintain-the-thermal-comfort-of-patients.html http://eafip.eu/wp-content/uploads/2016/11/2_M.Kautsch.pdf

2.3 Stanovenie úrovne ambícií

Mottom pre inovačné obstarávanie je „začínať skromne a rýchlo rásť“. Realita môže byť náročná a najlepšie ju asi možno opísať ako proces učenia sa krok za krokom. Inými slovami, mnohé zmeny – od kultúrnych až po procesné – potrebné pre inovačné obstarávanie nie je potrebné urobiť naraz. Navrhovanie úspešného projektu zahŕňajúceho inovácie by dokonca mohlo prebiehať zdola nahor, pričom sa pozornosť najprv zameria na jednoduché, praktické problémy.

Východiskovým bodom by mohlo byť stanovenie určitého počtu tém (napr. životné prostredie/zmena klímy, zdravie atď.), na ktoré sa treba zamerať a ktoré by mohli ťažiť z inovačného prístupu. Spočiatku by sa bolo možné zamerať na tie sektory a projekty, v ktorých sa inovácie dajú ľahšie zaviesť a kde môžu najviac prospieť. Skromný začiatok prispeje k posilneniu kredibility a dôvery, čo napokon môže pritiahnuť väčšie projekty.

Pravidlá EÚ poskytujú verejným obstarávateľom súbor nástrojov, ktoré sa veľmi dobre hodia pre rôzne úrovne ambícií. Prezentované budú v kapitole 4.

PRÍKLAD RIEŠENIA PRE VŠETKY ÚROVNE AMBÍCIÍ: Vzorové environmentálne kritériá švédskej agentúry pre verejné obstarávanie Prečo sa zvažovalo inovačné riešenie? Vo Švédsku sa vo vnútroštátnych politikách pre životné prostredie, energiu a dopravu inovačné obstarávanie schvaľuje ako strategická priorita. Vykonávanie týchto politických ambícií v praxi si však vyžaduje osobitné usmernenie, vzorové kritériá a dokumenty. Čo platí pre jedného, sa však nemusí hodiť ostatným. Čo sa urobilo inak? Švédska agentúra pre verejné obstarávanie usporiadala environmentálne kritériá pre verejné obstarávania vzťahujúce sa na inovácie do troch úrovní: základné, pokročilé a priekopnícke (napr. vodíkové autá sú v súčasnosti zatriedené ako priekopnícke riešenie). Kritériá a úrovne sa dohodnú na celom rade stretnutí medzi všetkými relevantnými zainteresovanými stranami: verejnými obstarávateľmi na miestnej, regionálnej a národnej úrovni, výrobcami, predajcami áut, taxislužbami a kuriérskymi spoločnosťami atď. Pravidelne sú aktualizované v súlade s technickým pokrokom v každej oblasti. Po odsúhlasení kritéria agentúra pripraví zodpovedajúci právny text, ktorý môže obstáť pred súdom a ktorý si každý verejný obstarávateľ môže skopírovať a vložiť do špecifikácií pre svoje verejné obstarávanie. Kritériá sú dobrovoľné a možno ich používať bezplatne. Aký bol výsledok? Tento prístup viedol k zavádzaniu a trhovému rozšíreniu inovačných riešení v energeticky náročných sektoroch, ako je napr. biela technika, verejná doprava alebo vykurovanie, čo napomohlo znížiť závislosť Švédska od jadrovej energie o 15 %. Podrobné informácie sú k dispozícii: https://www.upphandlingsmyndigheten.se/en/sustainable-public-procurement/sustainable-procurement-criteria Konkrétna prípadová štúdia je k dispozícii na: http://www.ecomotion.us/results/pdfs/108es.pdf

2.4 Pretavenie ambícií do podoby činností a záväzkov

Na zabezpečenie toho, aby sa ambície pretavili do podoby činností v praxi, je dôležité vytvoriť strategický politický rámec s akčným plánom pre inovačné obstarávanie. V politickom rámci sú zvyčajne vyjadrené ciele a priority vrátane vymedzení, ukazovateľov, úloh a zodpovedností. V akčnom pláne sú stanovené viaceré jasne vymedzené činnosti, aktéri, nástroje, zdroje, rozpočty, očakávané výsledky a harmonogram realizácie. Pri zostavovaní akčného plánu je kľúčovým aspektom angažovanosť zainteresovaných strán, aby sa zaistilo zapojenie všetkých zainteresovaných strán.

V Európe, ako je doložené v uvedenej štúdii referenčného porovnávania, štyri členské štáty (Belgicko, Fínsko, Holandsko a Rakúsko) prijali osobitný akčný plán pre inovačné obstarávanie a päť členských štátov (Dánsko, Estónsko, Francúzsko, Grécko a Švédsko) začlenilo špecifické ciele a konkrétne opatrenia v oblasti inovačného obstarávania do širších národných stratégií alebo programov, často s osobitným rozpočtom a jasným záväzkom kľúčových aktérov.

PRÍKLAD PREVEDENIE VÍZIE DO KONKRÉTNYCH KROKOV: Spolková stratégia Rakúska v oblasti výskumu, technológií a inovácií Prečo sa zvažovalo inovačné riešenie? Od roku 2011 je „verejné obstarávanie podporujúce inovácie“ prioritou v spolkovej stratégii Rakúska v oblasti výskumu, technológií a inovácií. Čo sa urobilo inak? Na zavedenie stratégie do praxe a na posilnenie synergií s inými oblasťami politiky bol schválený akčný plán. Spolková agentúra pre obstarávanie vystupuje ako ústredné rakúske kompetenčné centrum pre inovačné obstarávanie, ktoré poskytuje odbornú prípravu, dokumentáciu, pomoc a malé granty rakúskym verejným obstarávateľom na prípravu verejného obstarávania vo fáze pred komerčným využitím alebo verejného obstarávania inovačných riešení. Malé a stredné podniky môžu získať finančnú zábezpeku, ktorá im uľahčí prístup k ponukám. V roku 2014 bol zriadený monitorovací systém na meranie ročných výdavkov na inovačné obstarávanie v Rakúsku. Podrobné informácie sú k dispozícii: http://www.ioeb.at https://era.gv.at/object/document/2177

Inovačné obstarávanie neprebieha oddelene od iných politík. S podporou iných sektorových a horizontálnych politík, ktoré umožňujú inovácie, sa môže rozvíjať lepšie. Osobitné opatrenia týkajúce sa inovačného obstarávania možno plánovať v politických rámcoch a akčných plánoch pre konkrétne sektory (napr. bezpečnosť, zdravie, zmena klímy atď.) a pre iné horizontálne podporné politiky (napr. výskum a inovácie, zdaňovanie atď.).

2.5 Budovanie kapacít

Inovačné obstarávanie si vyžaduje vykonávanie celého radu konkrétnych činností, pri ktorých nemožno improvizovať. Bez ohľadu na úroveň ambícií si budú vyžadovať určitý čas, peniaze a odborné znalosti. Pri budovaní potrebných kapacít pre inovačné obstarávanie za prijateľnú cenu môže pomôcť špecializovaná odborná príprava (2.5.1), kooperatívne obstarávanie (2.5.2) a podporovanie všeobecnej podnikateľskej kultúry.

Dvanásť členských štátov zriadilo národné kompetenčné centrá pre inovačné obstarávanie, ktoré slúžia ako jednotné kontaktné miesto na zvýšenie informovanosti, koordinovanie aktivít v oblasti budovania kapacít a pomoc verejným obstarávateľom pri vykonávaní inovačného obstarávania (12).

KOMPETENČNÉ CENTRÁ Európska komisia financuje činnosti spojené s nadväzovaním kontaktov medzi národnými kompetenčnými centrami prostredníctvom európskej siete národných kompetenčných centier v oblasti inovačného obstarávania – projekt Procure2Innovate. https://procure2innovate.eu https://ec.europa.eu/digital-single-market/en/eu-funded-projects

Profesijné organizácie a odborové združenia môžu poskytovať podobnú pomoc v podobe príručiek, usmerňujúcich materiálov, vzorových dokumentov, návrhu kritérií hodnotenia alebo metód merania. Vzhľadom na ich podrobné znalosti trhu budú môcť svoje odborné znalosti odovzdať verejným obstarávateľom, čo im umožní určiť potreby a navrhnúť technické špecifikácie najmodernejším spôsobom (13).

2.5.1 Odborná príprava a pomoc ľuďom

Profesionalita (14) je jedným z kľúčových faktorov úspechu. Niektoré z najúspešnejších príkladov inovačného obstarávania, napríklad z Barcelony, Lombardie, Rakúska či Švédska, zahŕňali kombináciu silného politického mandátu, ktorý inovácie stavia do centra miestnych hospodárskych politík, a vysoko motivovaných a profesionálnych zamestnancov.

V záujme úspešného zapojenia do inovačného obstarávania by mal verejný obstarávateľ čerpať z vedomostí a zručností v oblastiach, ktoré zahŕňajú:

— znalosti: — trhu a zapájania zainteresovaných strán, — príslušných výrobkov alebo služieb,

— základné zručnosti: — relevantný právny rámec, — rokovanie, — správa zmlúv,

— osobitné zručnosti v oblasti inovácií: — hodnotenie rizika, — správa práv duševného vlastníctva, — organizovanie a riadenie politických aktivít, tzv. policy entrepreneurship.

Tieto schopnosti možno nadobudnúť prostredníctvom internej odbornej prípravy, cieleného náboru, využívania externých expertov a konzultantov alebo združovania odborných znalostí s ostatnými verejnými obstarávateľmi. Dokonca aj na nižšej úrovni ambícií pomôže dobrá znalosť trhu a schopnosť používať základné nástroje, ktoré poskytujú pravidlá EÚ, ako napríklad kritériá a funkčné požiadavky týkajúce sa ekonomicky najvýhodnejšej ponuky.

Tento proces učenia sa netýka len verejných obstarávateľov. Podniky, najmä startupy a inovačné MSP, sa musia postupne zapájať aj do podnikateľských procesov s verejným sektorom zameraných na inovácie a musia sa oboznámiť s konkrétnymi administratívnymi postupmi.

PRÍKLAD PROFESIONALIZÁCIA VEREJNÉHO OBSTARÁVANIA: Odborná príprava zamestnancov mestskej rady v Barcelone Prečo sa zvažovalo inovačné riešenie? Inovačné obstarávanie si vyžaduje zručnosti a vedomosti. Čo sa robí inak? Mestská rada v Barcelone v spolupráci s Európskym inštitútom verejnej správy (EIPA) organizuje program odbornej prípravy zameraný na inovačné obstarávanie pre manažérov mesta, zamestnancov verejnej správy, konzultantov, podniky a právnych poradcov. Tento program Verejné obstarávanie inovácií a obstarávanie vo fáze pred komerčným využitím v mestách poskytuje praktické informácie o tom, ako sa stať popredným mestom v oblasti podporovania inovácií zo strany dopytu. Podrobné informácie sú k dispozícii: http://seminars.eipa.eu/en/activities09/show/&tid=6141 http://formacio.eapc.gencat.cat/infoactivitats/AppJava/DetalleActividad.do?codi=10251&ambit=1&edicio=1&any=2017

PRÍKLAD MEDZINÁRODNÁ VÝMENA SKÚSENOSTÍ Európska komisia spolufinancovala vytvorenie online platformy na výmenu skúseností v oblasti inovačného obstarávania. Platformu prevádzkuje asociácia Miestne samosprávy za udržateľnosť (ICLEI). Prostredníctvom fóra pre obstarávanie a informačného centra pomáha verejným obstarávateľom, tvorcom politiky, výskumným pracovníkom a iným zainteresovaným stranám využiť prínosy inovačného obstarávania. Podrobné informácie sú k dispozícii: www.innovation-procurement.org

2.5.2 Zváženie kooperatívneho obstarávania

Pojem kooperatívne obstarávanie zahŕňa rôzne formy spolupráce medzi verejnými obstarávateľmi.

Najväčšmi štruktúrovaný spôsob spolupráce predstavuje zriadenie alebo poverenie špecializovaných inštitúcií, ako sú napr. centrálne obstarávacie organizácie, združenia miest, Konzorciá pre európsku výskumnú infraštruktúru (ERIC) (15), spoločné podniky (16) alebo európske zoskupenie územnej spolupráce (EZÚS) (17), aby pravidelne vykonávali kooperatívne obstarávanie. Centrálne obstarávacie organizácie sú inštitúcie, ktoré riadia proces verejného obstarávania pre iných verejných obstarávateľov. Ústredné štátne správy sa môžu rozhodnúť zriadiť centrálne obstarávacie organizácie na národnej úrovni, pričom miestne orgány môžu urobiť to isté na svojej úrovni. Môžu ich zriadiť aj verejní obstarávatelia v konkrétnom sektore.

CENTRÁLNE OBSTARÁVACIE ORGANIZÁCIE Centrálne obstarávacie organizácie sa stávajú kľúčovým prvkom v organizácii verejného obstarávania v členských štátoch EÚ. V rámci Európy boli zriadené mnohé centrálne obstarávacie organizácie, ktoré pôsobia na rôznych úrovniach (centrálna (18), regionálna (19) a sektorová (20)). Existuje asi 50 centrálnych obstarávacích organizácií, ktoré každý rok uzavrú viac než 15 zmlúv, a aspoň 200, ktoré uzavrú od 5 do 15 zmlúv. Ďalšie informácie sú k dispozícii na: https://ec.europa.eu/growth/content/public-buyers-save-money-cooperative-procurement-0_en

Kooperatívne obstarávanie vo všeobecnosti a používanie permanentných štruktúr pre toto obstarávanie konkrétne zahŕňa niekoľko prvkov, ktoré uľahčujú inovačné obstarávanie:

— uľahčujú zapájanie odborných zamestnancov, ktorí majú odborné znalosti na sformulovanie špeciálnych a komplexných potrieb, spoluprácu s trhom štruktúrovaným spôsobom a navrhovanie postupov, ktoré budú viesť k inováciám,

— prinášajú úspory z rozsahu, ktoré sú potrebné na vytvorenie prvých trhov pre inovačné výrobky a služby,

— umožňujú, aby inovačné riešenia mali väčší vplyv, pretože každé riešenie môžu využiť rôzni verejní obstarávatelia.

Potrebné je však poznamenať, že kooperatívne obstarávanie ako také musí zaisťovať, aby sa prílišnou štandardizáciou trh verejného obstarávania neuzavrel pre individuálne vyrobené alebo na mieru prispôsobené výrobky.

Kooperatívne obstarávanie môže nadobúdať aj menej štruktúrované formy, ako sú napríklad siete verejných obstarávateľov a združenia verejných obstarávateľov, ktoré spájajú sily na ad hoc základe s cieľom spoločne uskutočniť špecifické inovačné obstarávania, organizovať výmeny osvedčených postupov a vzájomné učenie sa.

PRÍKLAD SPÁJANIE SÍL PRI OBSTARÁVANÍ VYSOKOVÝKONNEJ VÝPOČTOVEJ TECHNIKY: Od ad hoc skupiny obstarávateľov po vyhradený obstarávateľský subjekt Prečo sa zvažovalo inovačné riešenie? Vysokovýkonná výpočtová technika (HPC) sa používa v mnohých oblastiach verejného sektora vrátane kybernetickej bezpečnosti, energetiky, zmeny klímy a zdravotníctva, pretože umožňuje vypracovať, testovať a zavádzať obzvlášť zložité aplikácie. Čo sa urobilo inak? V roku 2017 popredné superpočítačové centrá z Francúzska, Talianska, Španielska a Nemecka vytvorili ad hoc skupinu obstarávateľov na uskutočnenie spoločného verejného obstarávania inovačných riešení. Verejní obstarávatelia koordinovali svoje plány poskytovania energeticky účinnejších zdrojov v oblasti HPC v rámci celej Európy. Aký je očakávaný výsledok? Celkový plánovaný rozpočet na toto prvé spoločné obstarávanie inovačných HPC riešení je 73 miliónov EUR. Prvé zavádzania viedli k výraznému zlepšeniu infraštruktúry HPC. Dobrá spolupráca pripravila cestu pre ďalšie spoločné investície v Európe v hodnote 1 miliardy EUR prostredníctvom spoločného podniku EUROHPC, vyhradeného subjektu založeného EÚ a členskými štátmi na základe zmluvy podpísanej v januári 2018 na vykonávanie budúcich obstarávaní v oblasti HPC koordinovaným spôsobom v celej Európe. Podrobné informácie sú k dispozícii: https://ec.europa.eu/digital-single-market/en/news/european-procurement-cooperation-delivers-more-powerful-and-energy-efficient-supercomputers https://www.ppi4hpc.eu https://eurohpc-ju.europa.eu/

PRÍKLAD INICIATÍVA TZV. VEĽKÝCH OBSTARÁVATEĽOV: Verejné obstarávanie inovačného tovaru a služieb v osobitných oblastiach Plnenie potrieb veľkých obstarávateľov Prečo sa zvažovalo inovačné riešenie? Hlavným cieľom tejto pilotnej iniciatívy bolo zvýšiť využívanie inovačného obstarávania v Európe prostredníctvom partnerstva s verejnými obstarávateľmi. Miestne samosprávy za udržateľnosť (ICLEI) realizovali pilotnú iniciatívu spolu s EUROCITIES v mene GR Európskej komisie pre vnútorný trh, priemysel, podnikanie a MSP (GR GROW), pričom zabezpečovali vedenie sekretariátu tohto projektu. V pilotnom projekte veľkí obstarávatelia (hlavne veľké mestá, ale aj podniky poskytujúce verejnoprospešné služby alebo centrálne obstarávacie organizácie) identifikovali tri podskupiny ako oblasti, na ktoré sa treba zamerať: staveniská s nulovými emisiami, ťažké elektrické úžitkové vozidlá a „obehový“ stavebný materiál. Čo sa urobilo inak? Ako príklad, účastníci v podskupine ťažkých elektrických úžitkových vozidiel (mestá Amsterdam, Budapešť, Helsinki, Lisabon, Malmö, Oslo, Paríž, Porto, Rotterdam, Stavenger a Belgická pošta): i) spojili sily s cieľom spoločne sa pripraviť na budovanie vzťahov s dodávateľmi a ii) vymieňali si informácie na prípravu verejnej súťaže (plánovanie, súťažné podklady, kritériá na vyhodnotenie ponúk, výsledky pilotných iniciatív týkajúcich sa vozidiel s nulovými emisiami atď.). Aký je očakávaný výsledok? Cieľom je vypracovať spoločné vyhlásenie o dopyte a dohodnúť si viaceré záležitosti a technické/právne kritériá výzvy na verejné obstarávanie. Táto výzva sa bude týkať vývoja ťažkých elektrických úžitkových vozidiel (smetiarske vozidlá, vozidlá na čistenie ulíc, vozidlá na prepravu ťažkého nákladu), ktoré v súčasnosti nie sú na trhu dostupné. Očakáva sa, že spolupráca veľkých obstarávateľov pomôže stimulovať trh inovačných výrobkov. Podobný prístup sa dodržiava aj v ostatných podskupinách. Podrobné informácie sú k dispozícii: http://www.bigbuyers.eu/

Prínosy kooperatívneho verejného obstarávania môžu navyše využívať aj jednotliví verejní obstarávatelia s dostatočnou kúpnou silou, napr. veľké mestá alebo veľké podniky verejnoprospešných služieb. Títo verejní obstarávatelia sú prirodzenými kandidátmi pre inovačné obstarávanie, pretože sú schopní inovačný tovar a služby najprv objaviť a odskúšať, než ich začnú hromadne nakupovať ako bežný produkt.

PRÍKLAD EHPPA (EURÓPSKE ZDRUŽENIE VEREJNÉHO OBSTARÁVANIA V OBLASTI ZDRAVOTNÍCTVA) Čo je EHPPA? EHPPA je združenie neziskových organizácií v oblasti obstarávania. Jeho cieľom je zhromažďovať odborné znalosti, zlepšovať výkonnosť a poskytovať svojim členom strategické postavenie na európskom trhu verejného obstarávania v oblasti zdravotníctva. Združenie EHPPA bolo založené v roku 2012 a ide o združenie registrované podľa francúzskeho práva so sídlom v Paríži. Ako EHPPA urýchlilo nákup inovácií? V dňoch 28. a 29. septembra 2017 usporiadali CCI France International a EHPPA v Paríži prvé európske fórum pre obstarávanie zdravotných inovácií pod názvom „Dni EHPPA“. Cieľom tohto podujatia bolo nadviazať kontakt medzi verejnými obstarávateľmi v zdravotníctve (napr. centrálnymi obstarávacími organizáciami, nemocnicami atď.) a inovatívnymi francúzskymi a európskymi dodávateľmi, ako aj získať informácie o rôznych postupoch jednotlivých európskych krajín v oblasti obstarávania. Kto sa zúčastnil? Zúčastnili sa ho startupy, MSP, stredne veľké podniky a francúzski a európski dodávatelia, ktorí ponúkajú inovačné riešenia vo všetkých odvetviach zdravotníctva. K týmto odvetviam patrili: farmácia, patológia, biomedicínske inžinierstvo, starostlivosť o pacientov, zdravotnícke vybavenie, biotechnológie, elektronické zdravotníctvo a digitálna podpora, ubytovanie, infraštruktúra a technické služby, energetika a udržateľný rozvoj, telekomunikačné služby a služby v oblasti informačných technológií. Správa z podujatia Dni EHPPA za rok 2017: http://www.ehppa.com/Ressources/FCK/files/EHPPA%20Days%202017 %20-%20Web%20REPORT.pdf Podobné iniciatívy: https://beneluxa.org/ https://www.euractiv.com/section/health-consumers/news/southern-eu-states-present-unified-front-in-drug-talks/

PRÍKLAD SPÁJANIE SÍL V ZÁUJME ŠTRUKTÚROVANEJ ČINNOSTI ZAMERANEJ NA INOVÁCIE: Nórsky národný program rozvoja dodávateľov Prečo sa zvažovalo inovačné riešenie? Výsledkom mnohých postupov inovačného verejného obstarávania, ktoré realizujú jednotliví verejní obstarávatelia, sú dobré riešenia, ktoré však skončia už po pilotnom štádiu alebo štádiu prototypu, pretože jeden verejný obstarávateľ nepredstavuje dostatočný dopyt. Čo sa urobilo inak? V rámci nórskeho národného programu rozvoja dodávateľov sa systematicky pracuje na tom, aby verejní obstarávatelia s podobnými záujmami (napr. plnenie určitého politického cieľa v oblasti klímy alebo zdravia) a s podobnými potrebami od začiatku spojili sily a spoločne vyzvali trh, aby poskytol riešenie, ktoré im umožní dosiahnuť spoločný cieľ. Spoločné projekty ponúkajú potenciálnym dodávateľom predvídateľnosť, prehľadnosť a – čo je rozhodujúce – objem požadovaný na komercializáciu a sériovú výrobu. Aký bol výsledok? V jednom spoločnom projekte sa v rámci programu rozvoja spolupracovalo s najväčšími verejnými obstarávateľmi v krajine, ktorí iniciujú stavebné projekty vrátane budovania nových škôl, škôlok, univerzít, nemocníc a vládnych budov a dohliadajú nad nimi. Ich spoločnou úlohou bolo navrhnúť udržateľnejšie stavebné procesy a prispieť tak k splneniu záväzkov Nórska podľa Parížskej dohody o zmene klímy. S podporou z programu rozvoja uverejnili spoločnú výzvu pre trh týkajúcu sa zaistenia stavenísk s nulovými emisiami, pokiaľ ide o strojové zariadenia. Zverejnili ich spoločný stavebný rozpočet na ďalších päť rokov, aby potenciálnym dodávateľom preukázali potenciálnu veľkosť trhu. Vývoj technológií, ktorý by bez takéhoto objemu trhu nebol možný, práve prebieha. Podrobné informácie sú k dispozícii: http://innovativeanskaffelser.no/about

2.6 Prekonávanie averzie k riziku podnecovaním k inovovaniu

Treba si však uvedomiť, že realizovanie inovačného obstarávania prináša riziko, napr. nedodania výrobku alebo služby, nesúladu medzi očakávanými výsledkami a dodaným riešením atď. Verejní obstarávatelia často s nedôverou nahliadajú na ďalšie riziko v ich postupoch verejného obstarávania, pretože hospodária s verejnými financiami. Navyše, keďže nie sú pod tlakom trhu ako hospodárske subjekty, riziko vyplývajúce z obstarávania inovačných riešení sa ťažšie zdôvodňuje. Z tohto dôvodu by sa pri navrhovaní projektov inovačného obstarávania mala venovať pozornosť týmto obavám. Prekonať averziu voči riziku možno zmenou motivácie verejných obstarávateľov za pomoci finančných a nefinančných stimulov.

K nefinančným, behaviorálnym stimulom patrí napríklad odmeňovanie osvedčených postupov (napr. prostredníctvom vnútroštátnych ocenení za inovačné obstarávanie), stanovenie inovačného obstarávania ako cieľa v ročných kariérnych cieľoch pracovníkov alebo manažérov pracujúcich v oblasti verejného obstarávania (napr. stanovením kľúčových ukazovateľov výkonnosti), poskytovanie lepších možností postupu verejných obstarávateľov, ktorí úspešne realizujú inovačné obstarávania, ktoré prispievajú k rýchlejšej modernizácii verejných služieb. Ďalšou možnosťou je zamerať sa na vplyv, ktorý inovačné obstarávanie môže mať na ich voličskú základňu.

UDEĽOVANIE OCENENÍ ZA INOVAČNÉ OBSTARÁVANIE Každý rok nemecké kompetenčné centrum inovačného obstarávania KOINNO udeľuje príkladným inovačným obstarávaniam nemeckých verejných obstarávateľov cenu „Inovácie tvoria pokrok“ pod záštitou nemeckého spolkového ministerstva hospodárstva a energetiky. Obdobne aj Európska sieť udržateľného obstarávania Procura+ udeľuje výročné ceny za udržateľné a inovačné obstarávania. Krátky opis všetkých ocenených projektov je k dispozícii na jej webovom sídle s vysvetlením najdôležitejších charakteristík inovačného prístupu. Podrobné informácie sú k dispozícii na: https://www.koinno-bmwi.de/koinno/innovationspreis http://www.procuraplus.org/awards

Kľúčovým rozhodujúcim faktorom pre začatie inovačného obstarávania je často financovanie, a to najmä v prípade, keď je úroveň ambícií v oblasti inovácií vysoká. Aby bolo možné odôvodniť rozhodnutie smerovať rozpočty verejného obstarávania do inovácií, je potrebné, aby verejní obstarávatelia dobre vypracovali daný obchodný prípad, ktorý jasne preukáže, že očakávané prínosy inovačných riešení (napr. zlepšenie kvality/efektívnosti, zníženie nákladov počas životného cyklu atď.) prevážia potrebné investičné náklady. Je teda dôležité, aby pri formulovaní obchodného prípadu verejný obstarávateľ predložil dôkazy o možných prínosoch nových technológií. Certifikácia inovačných riešení pomáha uistiť verejných obstarávateľov, že nové technológie dokážu splniť to, čo sľubujú.

Okrem toho k dispozícii je množstvo zdrojov financovania, ktoré poskytujú finančné stimuly pre verejných obstarávateľov, aby sa zapojili do inovačného obstarávania. Špecifické financovanie môže pokryť mnohé dodatočné náklady spojené s inovačným obstarávaním, ako napr. náklady na prípravu a riadenie obstarávania, prípravnú trhovú konzultáciu, rokovania, výskum a vývoj (napr. vývoj prototypov, testovanie a certifikácia), mobilizácia špecifických technických znalostí alebo znalostí v oblasti práva, prispôsobenie administratívnych postupov atď., a môže takisto kompenzovať nehmotné náklady na zmenu kultúry a zvyklostí.

VNÚTROŠTÁTNE A REGIONÁLNE PROGRAMY PODPORY INOVAČNÉHO OBSTARÁVANIA Štrnásť členských štátov EÚ zriadilo vnútroštátne alebo regionálne programy na podporu inovačného obstarávania. Z týchto programov sa verejným obstarávateľom zvyčajne poskytujú nejaké finančné prostriedky na prípravu a/alebo realizáciu inovačných obstarávaní, ktoré majú kompenzovať niektoré riziká súvisiace s inovačnými riešeniami. Napríklad z programu inovačného obstarávania vo Fínsku sa podporilo už viac než 70 inovačných obstarávaní. Taliansky región Lombardia zahrnul obstarávanie vo fáze pred komerčným využitím a verejné obstarávanie inovačných riešení ako politický cieľ do svojich regionálnych právnych predpisov a pridelil finančné prostriedky na organizovanie pravidelných výziev na zhromaždenie informácií o potrebách v oblasti inovácií od verejných obstarávateľov v regióne, na základe ktorých sa potom začnú nové verejné obstarávania. Podrobné informácie sú k dispozícii: https://ec.europa.eu/digital-single-market/sk/news/innovation-procurement-initiatives-around-europe http://www.regione.lombardia.it/wps/portal/istituzionale/HP/DettaglioRedazionale/servizi-e-informazioni/imprese/ricerca-e-innovazione-per-le-imprese/appalti-pre-commerciali

PROGRAMY FINANCOVANIA Z PROSTRIEDKOV EÚ EÚ podporuje inovačné obstarávanie prostredníctvom rôznych programov financovania. Z programu Horizont 2020, ktorý je hlavným nástrojom EÚ pre výskum a inovácie, sa pravidelne financujú výzvy na koordináciu a podporné akcie (financujú sa činnosti v oblasti koordinácie a vytvárania sietí zamerané na prípravu budúcich inovačných obstarávaní), výzvy na verejné obstarávania vo fáze pred komerčným využitím (spolufinancujú sa aj náklady na obstarávanie výskumu, vývoja a testovania inovačných riešení) a výzvy na činnosti v oblasti verejného obstarávania inovačných riešení (spolufinancujú sa aj náklady na obstaranie a zavedenie inovačného riešenia). Prehľad všetkých doteraz financovaných inovačných obstarávaní sa uvádza tu: https://ec.europa.eu/digital-single-market/en/eu-funded-projects Ďalšie informácie o podpore pre inovačné obstarávanie z programu Horizont 2020: http://ec.europa.eu/research/participants/docs/h2020-funding-guide/cross-cutting-issues/innovation-procurement_en.htm https://ec.europa.eu/digital-single-market/en/innovation-procurement Z programu EÚ na podporu malých a stredných podnikov (MSP) – COSME (https://ec.europa.eu/easme/en/cosme sa financujú inovačné projekty, na ktorých sa podieľajú MSP. Členské štáty EÚ a ich regióny môžu inovačné obstarávania vrátane verejných obstarávaní vo fáze pred komerčným využitím spolufinancovať aj z európskych štrukturálnych a investičných fondov (EŠIF), a to v kontexte svojich stratégií inteligentnej špecializácie. Pozrite si špecializovanú príručku, v ktorej sa vysvetľuje, ako sa inovačné obstarávanie môže použiť v rámci EŠIF aj v súčinnosti s financovaním z programu Horizont 2020: http://ec.europa.eu/regional_policy/sources/docgener/guides/synergy/synergies_en.pdf. Príklady projektov inovačného obstarávania financovaných z EŠIF sa uvádzajú na: http://ec.europa.eu/regional_policy/sources/good_practices/GP_fiche_30.pdf.

PRÍKLAD LITOVSKÝ PROGRAM PODPORY INOVAČNÉHO OBSTARÁVANIA FINANCOVANÝ Z FONDOV EŠIF Po pravidelných výzvach v rámci programu vlády na podporu obstarávania vo fáze pred komerčným využitím v Litve od roku 2016 už začalo 21 takýchto verejných obstarávaní a ďalších 13 má začať v roku 2020. Program podpory je spolufinancovaný z fondov EŠIF. Pravidelne sú litovskí verejní obstarávatelia vyzvaní, aby predložili nové nápady na nové projekty verejného obstarávania vo fáze pred komerčným využitím. Podrobné informácie sú k dispozícii: https://www.interregeurope.eu/ecoris3/news/news-article/1607/the-start-of-pre-commercial-procurement-in-lithuania

Mohli by sa takisto preskúmať mechanizmy riadenia rizík, ako napr. systémy úverov, poistenia alebo záruk. Mechanizmy poistenia alebo záruk určené na vyrovnanie rizík inovácie pre verejných obstarávateľov sa už naozaj vyskúšali, najmä na pokrytie prípadných škôd v prípade zlyhania pri realizovaní riešenia. Tento systém prispieva k znižovaniu rizika, ktoré znáša obstarávateľ, čo by malo za následok vznik prostredia dôvery medzi zainteresovanými stranami.

VYUŽÍVANIE FINANČNÝCH NÁSTROJOV NA ZNÍŽENIE RIZIKA Európska investičná banka (EIB) a Európsky investičný fond (EIF) spolu s podporou pracovného programu Prístup k rizikovému financovaniu v rámci iniciatívy Horizont 2020 poskytujú dva druhy finančných nástrojov na zníženie rizika inovačného obstarávania pre verejných obstarávateľov aj pre spoločnosti (okrem iného najmä pre startupy a MSP). EIB poskytuje v rámci tzv. veľkých projektov/vedy Innovfin úvery pre jednotlivých verejných obstarávateľov alebo ich skupiny, aby mohli začať s obstarávaním vo fáze pred komerčným využitím a s verejným obstarávaním inovačných riešení. Vďaka tomu môžu obstarávatelia prekonať finančné ťažkosti spojené s investovaním vopred do niečoho inovatívneho, čo sa vyplatí až neskôr. Doba splatnosti úveru sa skutočne môže nastaviť tak, že verejný obstarávateľ bude musieť začať splácať úver až po tom, ako inovácia začne obstarávateľovi prinášať skutočné zlepšenie kvality a nákladov. Úver môže takisto zmierniť ťažkosti so synchronizáciou finančných zdrojov na začatie kooperatívneho obstarávania, pretože úver môže všetkým členom skupiny umožniť bezodkladne začať so spoločným obstarávaním, pričom každému z nich umožní splatiť svoju časť v rôznych individuálnych časových harmonogramoch. EIB a EIF môžu v rámci nástroja Innovfin pre inovátorov pomôcť spoločnostiam, ktoré sa podieľajú na obstarávaní vo fáze pred komerčným využitím a na verejnom obstarávaní inovačných riešení s cieľom získať ľahší prístup k úverom, zárukám, protizárukám, hybridnému, mezanínovému a kapitálovému financovaniu na rast ich podnikania počas inovačného obstarávania vzhľadom na širšiu komercializáciu riešení. Podrobné informácie sú k dispozícii na: Veľké projekty/veda Innovfin: https://www.eib.org/en/products/blending/innovfin/products/science.htm Innovfin pre inovátorov: https://www.eib.org/en/products/blending/innovfin/index.htm

3 PRITIAHNUTIE INOVÁTOROV

Jednou z hlavných výziev inovačného obstarávania je pritiahnutie inovátorov, najmä startupov a inovačných MSP pôsobiacich v oblasti vyspelých technológií. V niektorých sektoroch sú tieto podniky do veľkej miery závislé od využívania ich inovačných riešení (21) verejnými obstarávateľmi a verejní obstarávatelia môžu na druhej strane potrebovať ich inovačný potenciál na poskytovanie najmodernejších verejných služieb. Startupom a MSP pritom často chýbajú rozsiahle kapacity a dôkazy o doterajších úspechoch, ktoré verejní obstarávatelia spravidla vyžadujú.

Verejní obstarávatelia môžu zvážiť dva hlavné smery: prispôsobenie postupu verejného obstarávania týmto inovátorom (3.1) a využitie služieb sprostredkovateľov inovácií (3.3).

3.1 Sprístupnenie verejného obstarávania aj pre menších inovátorov

Podľa zásad Zmluvy musia byť všetky inovačné obstarávania nad alebo pod prahovými hodnotami verejného obstarávania prístupné hospodárskym subjektom všetkých veľkostí. Záujem malých inovačných podnikov však priťahujú skôr inovačné obstarávania než bežné obstarávania štandardných výrobkov. Pravidlá EÚ v oblasti verejného obstarávania v roku 2014 umožnili verejným obstarávateľom navrhnúť postupy prispôsobené nielen veľkým podnikom, ale aj menším inovačným dodávateľom.

3.1.1 Spolupráca s aktérmi na trhu

Prvý krok k získaniu ponuky inovátorov je jednoduchý: spolupracovať s nimi. Týmto až príliš jednoduchým prístupom sa riešia dva problémy: nedostatočná informovanosť podnikov o verejných zákazkách a nedostatočná dôvera. Oba tieto problémy sa dajú vyriešiť priamou komunikáciou s hospodárskym subjektom. Rovnako ako v prípade obchodných prezentácií, priamou komunikáciou možno presvedčiť inak skeptický podnik, aby obchodoval s verejnými obstarávateľmi.

Táto komunikácia by mohla mať podobu e-mailu alebo telefonátu vopred identifikovaným podnikom. Mohlo by k nej dôjsť aj prostredníctvom vytvárania sietí a rozdávania informácií na veľtrhoch. Komunikácia môže byť minimalistická a nenáročná (napr. poslanie webového odkazu na oznámenie o verejnom obstarávaní niektorým spoločnostiam alebo priemyselným združeniam) alebo prepracovanejšia (napr. prezentácia podkladov k obstarávaniu na veľtrhu, webinár alebo kampaň v sociálnych médiách). V krajinách s nízkou úrovňou dôvery vo verejné obstarávanie zohrávajú takéto kontakty takisto dôležitú úlohu, keďže tak postup obstarávania nadobúda „ľudskú tvár“ a zvyšuje tak dôveru spoločností, že zákazka bude zadaná na základe spravodlivej hospodárskej súťaže.

Aby sa však zabránilo diskriminácii a nerovnakému zaobchádzaniu, aj verejní obstarávatelia podliehajú obmedzeniam, pokiaľ ide o prostriedky, prostredníctvom ktorých si vymieňajú informácie s dodávateľmi. Na zabezpečenie otvorenej a efektívnej hospodárskej súťaže sa nesmie žiadnemu potenciálnemu dodávateľovi udeliť výlučný alebo prednostný prístup k dokumentom alebo informáciám. Verejní obstarávatelia musia takisto dostatočne zdokumentovať akúkoľvek ústnu komunikáciu, ktorú vedú s podnikom (22).

PRÍKLAD AKTÍVNY PRÍSTUP V OBLASTI VEREJNÉHO OBSTARÁVANIA: Telemedicína na záchranu životov na jednotkách intenzívnej starostlivosti v európskych nemocniciach Prečo sa zvažovalo inovačné riešenie? Nemocnice v Holandsku, Španielsku, Belgicku a Fínsku mali záujem o vývoj platformy pre telemedicínu s vysokou mierou interoperability na účely detekcie na diaľku a starostlivosti na diaľku, ktoré sa týkali pacientov na jednotkách intenzívnej starostlivosti ohrozených zvýšeným rizikom úmrtia v dôsledku sepsy. Čo sa urobilo inak? Nemocnice začali propagovať nadchádzajúce obstarávanie čo najskôr, a to zverejnením predbežného oznámenia na portáli Tenders Electronic Daily a získavaním informácií od potenciálnych uchádzačov prostredníctvom prípravnej trhovej konzultácie, ktorá sa uskutočnila formou niekoľkých fyzických stretnutí doplnených online dotazníkom. Tento prístup poskytol verejným obstarávateľom rozsiahly prehľad o súčasnom stave. Potvrdil adekvátnosť predpokladaného rozpočtu na verejné obstarávanie a odhalil, aké ďalšie informácie treba zistiť. Obstarávanie sa začalo propagovať prostredníctvom webového sídla THALEA (23) a prostredníctvom príspevkov na iných webových lokalitách, fórach a informačných bulletinoch o obstarávaní v oblasti zdravotníctva, IT a inovácií. Obstarávatelia takisto propagovali predbežné oznámenie a oznámenie o vyhlásení obstarávania na veľtrhoch v oblasti zdravotníctva a IT. Prostredníctvom cieleného zasielania informácií sa informovali priemyselné združenia, obchodná komora, národné kontaktné miesta programu Horizont 2020 v oblasti zdravotníctva a IT a spoločnosti, o ktorých bolo známe, že pôsobia v tejto oblasti. Propagácia sa posilnila aj prostredníctvom sociálnych médií s cieľom osloviť najmä MSP, napr. prostredníctvom iniciatívy Startup Europe, nástroja EÚ pre MSP, digitálneho jednotného trhu EÚ a účtov EÚ v oblasti zdravia na Twitteri. Aký bol výsledok? Obstarávanie vo fáze pred komerčným využitím získalo ponuky nielen od veľkých spoločností, ale aj od menších inovátorov vrátane startupov. Výsledkom obstarávania je, že dva startupy a jeden veľký subjekt úspešne dodali nové algoritmy a zlepšili riešenia v oblasti odhaľovania rizík. Umožňujú včasnejšiu diagnostiku a výrazne zlepšujú efektívnosť jednotky intenzívnej starostlivosti. Výsledkom bolo 25 % zníženie miery úmrtnosti na sepsu. Skrátila sa aj dĺžka pobytov v nemocnici – o 20 – 50 %. Nemocnice rozšírili skupinu obstarávateľov pre následné obstarávanie s cieľom viac rozšíriť tento typ inovačných riešení v celej Európe. Začali nové verejné trhové konzultácie pre toto verejné obstarávanie, aby podporili novú nadchádzajúcu výzvu na predloženie ponuky pre inovátorov a aby mali aktuálne informácie o najnovšom vývoji, pokiaľ ide o stav technologického rozvoja. Podrobné informácie sú k dispozícii: http://www.thalea-pcp.eu/market-consultation http://www.thalea-pcp.eu/thalea-2-ppi-overview http://ted.europa.eu/TED/notice/udl?uri=TED:NOTICE:69348-2018:TEXT:SK:HTML

3.1.2 Zníženie administratívnej záťaže

Malé a stredné podniky a startupy odrádza často od účasti na postupoch verejného obstarávania byrokratická záťaž. V závislosti od jednotlivých členských štátov a verejných obstarávateľov musia na overenie kritérií vylúčenia a podmienok účasti spolu so svojou ponukou poskytovať administratívne osvedčenia preukazujúce ich právne postavenie a ekonomickú a finančnú spôsobilosť.

Aktualizované pravidlá EÚ tieto požiadavky zjednodušili. V súčasnosti môžu uchádzači poskytnúť vlastné vyhlásenie uvádzajúce, či spĺňajú všetky administratívne podmienky. Osvedčenia potvrdzujúce ich vlastné vyhlásenie poskytujú navyše len v prípade, keď je ich ponuka vyhodnotená ako najlepšia. Z obchodného hľadiska je zmysluplnejšie zhromaždiť osvedčenia tesne pred podpisom zmluvy než na začiatku postupu.

S elektronickou verziu tohto vlastného vyhlásenia – jednotným európskym dokumentom pre obstarávanie (JED) (24) – je tento proces ešte jednoduchší. Jednotný európsky dokument pre obstarávanie umožňuje opätovné použitie údajov tak, aby sa uchádzači mohli rýchlejšie prihlásiť. To je významné zjednodušenie tak pre verejných obstarávateľov, ako aj pre uchádzačov.

Služby jednotného európskeho dokumentu pre obstarávanie sa momentálne využívajú vo väčšine členských štátov (25). Jednotný európsky dokument pre obstarávanie je vopred pripravený zoznam možných prvkov vlastného vyhlásenia, ktoré sa môžu vyžadovať ako podmienka účasti na postupe verejného obstarávania. Pre každý postup verejní obstarávatelia vyberú príslušné požiadavky, na ktoré musí uchádzač reagovať.

V integrovanejšom systéme elektronického obstarávania a elektronickej verejnej správy (26) sa v záujme uplatňovania zásady „jedenkrát a dosť“ odporúčajú elektronické prepojenia medzi jednotným európskym dokumentom pre obstarávanie a štátom vlastnenými elektronickými registrami, z ktorých sa generujú príslušné osvedčenia. Verejní obstarávatelia môžu na základe tejto zásady získať priamy prístup k potrebným dôkazom. Vďaka tomu sú uchádzači oslobodení od predkladania informácií, ktoré členské štáty už majú vo svojich systémoch. Spolu so službou eCertis (27), ktorá umožňuje vyhľadať a porovnať doklady zo všetkých európskych krajín, je to možné uplatňovať aj v cezhraničnom kontexte.

SLUŽBA JEDNOTNÉHO EURÓPSKEHO DOKUMENTU PRE OBSTARÁVANIE: Fínsko preukazuje jej potenciál zjednodušenia Služby jednotného európskeho dokumentu pre obstarávanie sa v súčasnosti poskytujú v celej Európe. Niektoré ponúkajú základné funkcie, napr. dôkaz o splnení kritérií vylúčenia (zaplatené dane a sociálne príspevky atď.). Čoraz väčšmi však rastie počet služieb prepájajúcich jednotný európsky dokument pre obstarávanie s vnútroštátnymi databázami a inými službami s pridanou hodnotou. Tieto služby môžu zahŕňať uchovávanie profilov podnikov, ktorým sa znižuje administratívna záťaž pre orgány a dodávateľov. Vo Fínsku bola v priebehu realizácie služby jednotného európskeho dokumentu pre obstarávanie centrálna služba elektronického obstarávania prepojená s ôsmimi vnútroštátnymi databázami. Úrady teraz majú priamy prístup k informáciám, ktoré poskytli dodávatelia, ktoré budú uložené v profile podniku, aby sa dali znovu jednoducho použiť. Navyše, hlavný dodávateľ môže vyzvať členov konzorcia a subdodávateľov, aby vyplnili jednotný európsky dokument pre obstarávanie priamo z platformy elektronického obstarávania. Vďaka tomu je účasť MSP na väčších projektoch verejného obstarávania oveľa jednoduchšia. Podrobné informácie sú k dispozícii: https://ec.europa.eu/tools/espd www.hanki-palvelu.fi

3.1.3 Prispôsobenie podmienok účasti

Verejní obstarávatelia budú často od hospodárskych subjektov vyžadovať, aby dokázali, že sú finančne a/alebo ekonomicky spôsobilí na vykonanie zákazky. Je to zvyčajne súčasť prístupu náležitej starostlivosti s cieľom zmierniť akékoľvek riziko, že sa dodávateľ dostane počas zmluvného obdobia do likvidácie a ovplyvní tak dodávky pre verejnú službu. Verejní obstarávatelia zvyčajne na tento účel vyhľadávajú informácie o ročných účtovných závierkach a úrovniach obratu.

Na hospodárske subjekty sa niekedy uplatňovali náročné finančné požiadavky, aby takúto spôsobilosť preukázali. Napríklad sa stáva, že požadovaná minimálna úroveň obratu je niekoľkokrát vyššia ako hodnota danej zákazky. Takáto požiadavka nemusí nevyhnutne zabezpečovať dobré plnenie zákazky. Zároveň vylučuje všetkých potenciálnych uchádzačov s nižším obratom, ktorí môžu mať potrebnú spôsobilosť – a čo je ešte dôležitejšie – lepšie riešenie.

Podľa nových pravidiel verejní obstarávatelia už viac nemôžu požadovať obrat vyšší ako dvojnásobok predpokladanej hodnoty zákazky okrem prípadov, keď je to riadne odôvodnené osobitnými okolnosťami (28). Toto pravidlo uľahčuje účasť startupov a inovačných MSP, v prípade ktorých je väčšia pravdepodobnosť, že boli nedávno založené a majú pomerne nízky obrat.

PRÍKLAD VYTVÁRANIE PRÍLEŽITOSTÍ PRE MSP: Drony a osobné ochranné prostriedky na boj proti lesným požiarom v Bulharsku a Srbsku Prečo sa zvažovalo inovačné riešenie? Mestá Kula v Bulharsku a Boljevac v Srbsku chceli kúpiť špeciálne vozidlá, drony na sledovanie a osobné ochranné prostriedky na boj proti lesným požiarom. Keďže v tejto oblasti dokážu inovačné MSP poskytovať kvalitné riešenia, verejní obstarávatelia chceli zabezpečiť, aby verejné obstarávanie bolo pre ne prístupné. Čo sa urobilo inak? Obe mestá zverejnili podobné výzvy na predkladanie ponúk. Požadovaný minimálny obrat podľa kritérií finančnej spôsobilosti sa rovnal hodnote ich ponuky (nie viac). Priemerný ročný obrat uchádzača za posledné tri roky s uzavretými účtami musel prekročiť hodnotu ich ponuky. Keďže obstarávatelia zároveň rozdelili zákazku na časti – celková hodnota zákazky bola rozdelená do rôznych častí – vozidlá, drony a osobné ochranné prostriedky, MSP dokázali požiadavku finančnej spôsobilosti splniť. Aký bol výsledok? Tento prístup umožnil MSP získať zákazky na inovačné prostriedky. Podrobné informácie sú k dispozícii: http://obshtina-kula.com/bg/?p=1915 http://ted.europa.eu/udl?uri=TED:NOTICE:222939-2017:TEXT:SK:HTML&src=0 (v prípade mesta Kula) http://ted.europa.eu/udl?uri=TED:NOTICE:433112-2017:TEXT:SK:HTML&src=0&ticket=ST-28215527-OcEvhL2HhcgUNWcpu88X7fxW924VOOHEzNzxKwtt9AEmKozNQ9Ffi8e7wyLKl0NjYuXOTNYeuacOZtTzn5lzVzXG-PHslUMVSXYC6iO06UxAkYy-4J10I8LIWSzTszVd8YtfzXCoSHCMGZ8cHeoDwhWfIqLC http://ted.europa.eu/udl?uri=TED:NOTICE:99979-2018:TEXT:SK:HTML&src=0 (v prípade mesta Boljevac) (spolufinancovanie v rámci cezhraničného programu Interreg-IPA Bulharsko-Srbsko)

Od hospodárskych subjektov sa vyžaduje, aby na preukázanie svojich technických schopností na vykonanie príslušnej verejnej zákazky poskytli zoznam v minulosti uskutočnených prác, doručených dodávok alebo vykonaných služieb. Tento zoznam musia často dopĺňať osvedčenia o uspokojivom vykonaní alebo iných podrobnostiach. Táto požiadavka predstavuje problém pre práve založené startupy, ktoré ešte nemali čas získať akékoľvek referencie. Tento prístup ich môže preto vylúčiť z účasti na niektorých postupoch verejného obstarávania, hoci startupy môžu disponovať nevyhnutnými schopnosťami na realizáciu zákazky – a to možno dokonca ešte inovačnejším technickým riešením.

Ako dôkazové prostriedky majú verejní obstarávatelia možnosť požadovať od hospodárskych subjektov aj ďalšie dôkazy (29). V závislosti od zákazky môže hospodársky subjekt uviesť vzdelávacie a profesijné kvalifikácie poskytovateľa služieb alebo dodávateľa alebo riadiacich pracovníkov podniku alebo informácie týkajúce sa riadenia dodávateľského reťazca a sledovacích systémov, ktoré hospodársky subjekt bude môcť použiť pri plnení zákazky. Dôkazové prostriedky, ktoré nevyžadujú, aby uchádzač podnikal už dlhé roky, takisto umožňujú startupom uchádzať sa o zákazku.

3.1.4 Rozdelenie verejných zákaziek na časti

Ďalším spôsobom pritiahnutia inovátorov je rozdelenie verejných zákaziek na časti. Veľkosť každej časti môže zodpovedať prevádzkovým kapacitám startupov a inovačných MSP. Využívanie častí je aj spôsobom obmedzenia odkázanosti na určitého dodávateľa, dokonca aj v prípadoch, keď prevažnú väčšinu dodávateľov tvoria veľkí dodávatelia. V týchto prípadoch môže verejný obstarávateľ stanoviť požiadavky na interoperabilitu a/alebo otvorené štandardy, aby bolo možné prepojiť rôzne bloky systému, ktorý dodávatelia dodávajú v rámci rôznych častí zákazky. V tejto súvislosti by v zmluve uzavretej s dodávateľom mali byť stanovené pravidlá týkajúce sa budúceho používania akýchkoľvek nových práv duševného vlastníctva vyplývajúcich z projektu.

Podľa nových pravidiel EÚ sa od verejných obstarávateľov očakáva, že budú pri všetkých verejných zákazkách zvažovať možnosť rozdelenia na časti (30). V praxi to znamená, že musia nájsť správnu rovnováhu medzi dvomi aspektmi: použitím častí na uľahčenie účasti menších inovačných dodávateľov a podporenie prechodu k otvorenejším interoperabilným riešeniam na jednej strane a minimalizovaním svojho vlastného administratívneho zaťaženia vďaka uzavretiu zmluvy s jedným dodávateľom, ktorý sa postará o všetky úlohy, na druhej strane.

PRÍKLAD MOŽNOSTI PRE MSP V RÁMCI VÄČŠÍCH PROJEKTOV: Nadčasové centrá riadenia dopravy v Anglicku a Holandsku Prečo sa zvažovalo inovačné riešenie? Holandské a anglické orgány v oblasti cestnej dopravy, Rijkswaterstaat and Highways England, chceli prejsť na otvorenú modulárnu softvérovú platformu pre svoje centrá riadenia dopravy ďalšej generácie. Zámerom bolo odstrániť odkázanosť na určitého dodávateľa a vydláždiť cestu pre menšie inovačné podniky, aby mohli poskytovať nové inovačné služby. Čo sa urobilo inak? V záujme dosiahnutia svojho zámeru verejní obstarávatelia začali dva spoločné postupy verejného obstarávania, ktoré prebiehali súbežne: 1. verejné obstarávanie na nahradenie ich softvérovej platformy vyrobenej na zákazku za novú platformu s otvorenými rozhraniami; 2. obstarávanie vo fáze pred komerčným využitím na vyvinutie nových inovačných modulov pre riadenie dopravy, ktoré budú pracovať na novej otvorenej platforme. Na účely zabezpečenia adekvátnej hospodárskej súťaže dodávateľov a interoperability medzi jednotlivými modulmi verejní obstarávatelia rozdelili obstarávanie vo fáze pred komerčným využitím na časti pre každý modul. Aký bol výsledok? V rámci prvého verejného obstarávania sa medzi existujúcimi väčšími dodávateľmi vytvorila zdravá hospodárska súťaž v súvislosti so sprístupnením základnej softvérovej platformy. V rámci druhého obstarávania v oblasti výskumu a vývoja na tento trh vstúpilo viac MSP vrátane MSP, ktoré predtým nepôsobili v oblasti riadenia dopravy. Výsledkom boli vynikajúce nové moduly pre i) moderné distribuované sieťové riadenie, ktoré prispieva k obmedzeniu dopravných zápch a emisií CO2, ii) predpovedanie a prevenciu nehôd na cestách, ktoré zvyšujú bezpečnosť na cestách, a iii) kooperatívne inteligentné dopravné systémy, ktoré uľahčia zavedenie inteligentných vozidiel a iných technologických inovácií. Navyše, podľa porovnávacieho hodnotenia sa týmto prístupom založeným na tejto otvorenej modulárnej architektúre dosiahne 20 % úspora nákladov. Podrobné informácie sú k dispozícii: http://charmprogramme.com

3.1.5 Používanie štandardov, otvorených údajov, otvorených rozhraní a slobodného softvéru

Ďalší spôsob otvorenia trhov predstavujú štandardy, otvorené údaje, otvorené rozhrania a slobodný softvér. Môžu vytvárať priestor pre menších inovátorov, aby sa mohli zúčastniť na veľkých projektoch, alebo umožniť, aby menší inovátori získali zákazku sami a rozšírili svoje podnikanie. V zmluvách by však mali byť stanovené pravidlá týkajúce sa prístupu k už existujúcim právam duševného vlastníctva potrebným na dokončenie inovačného procesu a prístupu k novým právam duševného vlastníctva, ktoré vzniknú na základe inovačného procesu.

PRÍKLAD OBSTARÁVANIE OTVORENÉHO INOVAČNÉHO PROCESU: Inteligentná sieť pre „Mesto svetla“ Prečo sa zvažovalo inovačné riešenie? Mesto Eindhoven v Holandsku chcelo zlepšiť kvalitu života v meste a posilniť svoju povesť ako „Mesta svetla“. Čo sa urobilo inak? Namiesto akvizície konkrétneho výrobku alebo riešenia mesto obstaralo otvorený inovačný proces. Tento nový prístup bol založený na pláne uvádzajúcom ambície mesta do roku 2030. Hybnou silou bola priebežná spolupráca medzi poskytovateľom služby, občanmi, výskumnými inštitúciami a mestom. Podstatou bolo, že používatelia sa zapojili do „živého laboratória“, aby mohli podchytiť zmeny, ktoré obstarávateľ nemohol na začiatku očakávať, a reagovať na ne. Proces obstarávania pozostával z trhovej konzultácie, súťažného dialógu (v troch po sebe nasledujúcich kolách s tromi vopred vybranými konzorciami), fázy verejnej súťaže a fázy pred udelením zákazky na potvrdenie víťaznej ponuky. Jednou z podmienok účasti bola „inovačná sila“ vrátane názorov, stratégie a skúsenosti s realizáciou otvorených inovácií. Proces výberu sa opieral o metodiku „najlepšej hodnoty“. Aký bol výsledok? Zvolený dodávateľ vyvinul prepojený, inteligentne navrhnutý „otvorený“ systém osvetľovacích sústav vo verejnom priestore. Používa sa (alebo môže sa používať) na poskytovanie viacerých služieb zo strany rôznych iných inovačných dodávateľov vrátane startupov a inovačných MSP v záujme neustálej inovácie. Podrobné informácie sú k dispozícii: https://www.jouwlichtop040.nl

PRÍKLAD UMOŽNENIE RASTU STARTUPOV: Zachovanie kultúrneho dedičstva v inovačných digitálnych archívoch s otvoreným zdrojovým kódom Prečo sa zvažovalo inovačné riešenie? Národné kultúrne inštitúcie, audiovizuálne archívy, verejné knižnice a miestne inštitúcie kultúrneho dedičstva zo Švédska, Belgicka, Írska, Holandska, Nemecka, Španielska, Estónska, ako aj z Grécka chceli riešiť rovnakú úlohu: zlepšiť kvalitu digitálnych súborov, ktoré dlhodobo do budúcnosti uchovávajú kultúrny obsah, s cieľom zabrániť znehodnoteniu kvality úložiska údajov v priebehu času. Čo sa urobilo inak? Tieto inštitúcie spoločne obstarali výskum a vývoj od viacerých podnikov s cieľom vytvoriť nové štandardizované nástroje s otvoreným zdrojovým kódom, ktoré archivárom pomôžu zabezpečiť, aby všetky súbory spĺňali požiadavky, vďaka čomu budú vhodné na dlhodobé uchovávanie. Aký bol výsledok? Zákazka bola udelená dodávateľom, ktorými boli malé inovačné podniky, prevažne startupy. Zo šiestich podnikov, ktoré sa zúčastnili obstarávania, tri úspešne vyvinuli inovačné nástroje, ktoré i) znižujú náklady; ii) zlepšujú presnosť a celkovú kvalitu digitalizácie a dlhodobého uchovávania kultúrneho obsahu. Pamiatkové inštitúcie v iných častiach sveta vrátane USA používajú niektoré z najmodernejších riešení, ktoré vyvinuli úspešné startupy. Podrobné informácie sú k dispozícii: http://www.preforma-project.eu

3.1.6 Navrhovanie platobných schém vhodných pre MSP

Startupy a inovačné MSP potrebujú včasné a pravidelné platby, pretože im chýbajú finančné rezervy, aké majú väčšie podniky. Verejní obstarávatelia môžu stanoviť rôzne platobné schémy v závislosti od toho, či je MSP priamym dodávateľom alebo subdodávateľom.

V prípade priameho dodávateľa by rozhodujúcim faktorom umožňujúcim účasť MSP mohli byť zálohové platby.

V prípade subdodávateľa môžu členské štáty požadovať, aby verejní obstarávatelia platili priamo subdodávateľom. Pri takomto kratšom platobnom reťazci by subdodávatelia, napr. startupy a inovačné MSP, dostanú platbu skôr. Vyhnú sa aj riziku neskorej platby v dôsledku prípadného nedostatku na strane hlavného dodávateľa.

Keď priame platby nie sú najvhodnejšou možnosťou, subdodávateľov možno podporiť aj inými spôsobmi, napr. motivovaním hlavných dodávateľov, aby skrátili platobné lehoty.

PODPOROVANIE STARTUPOV VČASNÝMI PLATBAMI Poskytovanie zálohových platieb Mesto Paríž zaznamenalo, že obvyklé platobné schémy s malými priebežnými platbami a veľkou konečnou platbou po dokončení zákazky sú prekážkou účasti MSP. V záujme umožnenia startupom a inovačným MSP zúčastniť sa na verejných obstarávaniach, mesto Paríž zvýšilo v roku 2017 zálohové platby z 5 na 20 %. Podrobné informácie sú k dispozícii: https://www.paris.fr/professionnels/l-entreprise-au-quotidien/achats-et-marches-publics-3526#la-politique-fournisseur_1 Odrádzajúci účinok oneskorených platieb Podľa španielskeho kódexu pre verejné obstarávanie verejní obstarávatelia môžu medzi kritériami na posúdenie finančnej spôsobilosti uviesť priemernú platobnú lehotu vo vzťahu k subdodávateľom. V roku 2016 mesto Madrid zahrnulo do zmluvy na zber odpadu sankciu za nezaplatenie subdodávateľom, ktorá by mohla predstavovať až 50 % z dlžnej sumy. Podrobné informácie sú k dispozícii: https://www.boe.es/legislacion/codigos/codigo.php?id=031_Codigo_de_Contratos_del_Sector_Publico&modo=1

3.2 Rozvoj ekosystémového prístupu k inováciám

Čo je ekosystém v inováciách?

Ekosystém inovácií tvoria podnikateľské subjekty, startupy, akademická obec, technické a podporné služby a jednotlivci, ktorí sú hybnou silou inovácií. Každý z nich zohráva dôležitú úlohu pri vytváraní hodnoty v širšom ekosystéme, a to pretavením nových nápadov na skutočnosť prostredníctvom prístupu k finančným investíciám. Ekosystém inovácií vytvára aktívny tok informácií a zdrojov na pretavenie nápadov na skutočnosť. Prostredníctvom týchto ekosystémov inovátori a podnikatelia vytvárajú a zavádzajú riešenia s cieľom riešiť problémy skutočného sveta rýchlejšie, ako by to bolo v prípade bez takéhoto ekosystému. Týmto procesom sa vytvárajú odborné znalosti v nových oblastiach, napomáha sa diverzifikácii hospodárstva a podnikom sa umožňuje prístup k zákazníkom tam, kde sú.

Čo je ekosystémový prístup k inovácii?

Cieľom ekosystémového prístupu je identifikovať kľúčových inovátorov – startupy, inovátorov a akademickú obec – a vzájomne s nimi pracovať a angažovať ich tak, aby pomáhali pri vytváraní inovačných schopností.

Čo to znamená pre verejných obstarávateľov?

Ekosystém inovácií poskytuje verejnému obstarávateľovi lepšiu predstavu o niekoľkých otázkach: Odkiaľ bude pochádzať ďalšia generácia nápadov a koncepcií? Ako zaujímavý je inovatívny vývoj? V akej fáze vývoja inovácií je relevantné sa zúčastniť? Akú hodnotu by mohlo inovačné riešenie vytvoriť v porovnaní s existujúcimi riešeniami? Kto sú noví hráči v ekosystéme, ktorých je potrebné sledovať v súvislosti so získavaním informácií o dodávateľskom trhu?

Verejný obstarávateľ by mal vytvárať prepojenia s inovačnými ekosystémami, ako sú klastre, inkubátory, agentúry pre inovácie alebo tzv. živé laboratóriá (na miestnej, regionálnej, vnútroštátnej či dokonca európskej úrovni), a mal by sa s nimi naučiť pracovať. Ďalším osvedčeným postupom spoznávania hráčov v špecifickom ekosystéme môže byť využitie hackatónu (31).

Verejný obstarávateľ bude môcť prostredníctvom týchto činností lepšie identifikovať inovátorov a začať s cennou spoluprácou v oblasti spoločnej tvorby, ako aj posúdiť pripravenosť nového výrobku a identifikovať náklady na využívanie inovatívnych technológií.

PRÍKLAD SEMINÁR ORGANIZOVANÝ FRANCÚZSKYM MINISTERSTVOM DOPRAVY S VEREJNÝMI OBSTARÁVATEĽMI A SUBJEKTMI INOVAČNÉHO EKOSYSTÉMU V SEKTORE MOBILITY (JANUÁR 2020) Francúzske ministerstvo dopravy zorganizovalo seminár odbornej prípravy v živom laboratóriu, na ktorom sa zúčastnilo niekoľko miestnych orgánov rôznych veľkostí (od miest s viac ako 2 miliónmi obyvateľov po mestá s 30 000 obyvateľmi), veľké spoločnosti spravujúce infraštruktúru mobility (ako napríklad verejná doprava), startupy a technickí odborníci v oblasti dopravy. Vďaka tomu, že sa tento seminár zorganizoval v živom laboratóriu, sa mohli obstarávatelia prepojiť s aktérmi inovácie v sektore mobility. Cieľom tohto podujatia bolo zorganizovať spoluprácu medzi všetkými účastníkmi, aby sa najskôr zrevidovali technické špecifikácie na obstaranie tzv. carpool aplikácie (pre spoločnú jazdu jedným autom) a aby sa potom vytvorili inovatívne technické špecifikácie, ktoré inovatívnym spoločnostiam umožnia predložiť ponuku. Tento seminár bol poučný pre spoločnosti, ktoré dokázali lepšie pochopiť právny rámec verejného obstarávania, ako aj pre verejných obstarávateľov, ktorí mohli zvážiť, ako projekt ešte viac otvoriť pre inovácie. Obstarávatelia napríklad pripravili prehľad na určenie výsledkov, ktoré sa očakávajú od inovačného riešenia. Obstarávatelia takisto navrhli, že špecifikácie by mohli obsahovať krátke video zhrnutie, v ktorom by sa predstavili kľúčové body žiadosti. Podrobné informácie sú k dispozícii: https://www.francemobilites.fr/ https://www.liberte.paris/

3.3 Využívanie služieb sprostredkovateľov inovácií

Väzby medzi startupmi ponúkajúcimi inovačné riešenia a inovačnými MSP na jednej strane a verejnými obstarávateľmi na strane druhej bývajú často slabé a nevznikajú spontánne. Pri ich budovaní alebo posilňovaní môžu pomôcť sprostredkovatelia inovácií.

Sprostredkovateľom inovácií môže byť akákoľvek inštitúcia, ktorá má potrebnú kapacitu a ktorej účelom je zosúladiť vznikajúce inovácie s určitou potrebou na strane dopytu. Sprostredkovateľ môže byť súčasťou celkového inovačného životného cyklu a hybnou silou inovačného obstarávania. Môže sa aktívne zapájať do odovzdávania myšlienok od potenciálnych dodávateľov inovácií sieťam potenciálnych verejných obstarávateľov inovácií, či už sú to mestá, nemocnice, orgány civilnej ochrany alebo akýkoľvek iný relevantný verejný obstarávateľ. Na druhej strane môže príslušné priemyselné odvetvie informovať o potrebách verejných obstarávateľov. Sprostredkovatelia inovácií môžu uľahčiť aj prípravu inovačných nápadov pre konkrétne postupy verejného obstarávania.

K ich úlohám môže patriť:

— poskytovanie poradenstva verejným obstarávateľom o tom, ako definovať svoje potreby, ktoré by potenciálne mohli byť naplnené prostredníctvom inovačného obstarávania,

— organizovanie verejných obstarávateľov so záujmom o inovačné obstarávanie do sietí, kde si môžu vymieňať poznatky, osvedčené postupy a komunikovať s trhom (napr. trhová konzultácia, spoločný záväzok pre budúce inovačné obstarávanie),

— vyhľadávanie sľubných inovačných riešení, ktoré sú vhodné na uspokojenie potrieb verejných obstarávateľov. Takéto riešenia zvyčajne majú potenciál na komercializáciu a rozšírenie skôr disruptívnych, než inkrementálnych inovácií.

V závislosti od ich obchodného modelu môžu uľahčiť aj prístup k financovaniu a pomôcť riadiť práva duševného vlastníctva.

Sprostredkovatelia inovácií by nemali pôsobiť ako predajcovia, ktorí verejným obstarávateľom ponúkajú nevyžiadané návrhy, a ani by nemali nahrádzať verejných obstarávateľov. Verejní obstarávatelia zostávajú zodpovední za to, že celý postup – nadviazanie styku s trhom pred obstarávaním a realizovanie samotného obstarávania (32) – bude otvorený, transparentný a nediskriminačný.

PRÍKLAD SPROSTREDKOVANIE INOVÁCIÍ V EURÓPE: TekesMatch vo Fínsku Nedávna fínska inovácia – TekesMatch – je softvér pre hľadanie sémantickej zhody, ktorý v priebehu niekoľkých minút nájde vzájomne vyhovujúcich investorov a inovátorov. Pred zavedením tohto inovačného nástroja táto úloha spravidla trvala tri týždne. TekesMatch bol vyvinutý prostredníctvom súťaže návrhov a hackatónu. Uľahčenie investovania s týmto typom softvéru otvára široké možnosti pre rast startupov. Podrobné informácie sú k dispozícii: http://www.aalto.fi/en/current/news/2017-03-06/ https://www.twobirds.com/en/news/press-releases/2017/finland/tekesmatch Rakúska platforma na vyhľadávanie vhodných obstarávateľov a dodávateľov Poslaním Kompetenčného centra pre inovačné obstarávané v Rakúsku (IÖB-Servicestelle) je „budovanie mosta medzi verejnými obstarávateľmi a dodávateľmi“. Na uľahčenie realizácie tejto misie kompetenčné centrum IÖB-Servicestelle úspešne spustilo digitálnu platformu, ktorú verejní obstarávatelia stále častejšie využívajú v rámci svojho pravidelného prieskumu trhu. Platforma ponúka informácie vrátane kontaktných údajov o širokej škále rôznych inovačných výrobkov a služieb, ktoré hodnotia nezávislí odborníci a ktoré sú pripravené na použitie vo verejnom sektore. Platforma takisto poskytuje verejným obstarávateľom možnosť zverejňovať, akým výzvam najnovšie čelia, a konzultovať s trhom nové nápady a myšlienky. V roku 2018 boli na platforme k dispozícii informácie o viac než 100 inovačných riešeniach v produktových kategóriách, ako napr. IT, energetika, mobilita, správa zariadení alebo zdravotníctvo, ktoré umožňujú dodávateľom skontaktovať sa s verejnými obstarávateľmi. Odvtedy viac než tucet verejných obstarávateľov zverejnil výzvy, ktorým čelia, v takých oblastiach ako automatizácia, marketing a vzťahy s verejnosťou, senzorová technológia a správa zariadení. Títo verejní obstarávatelia získali prostredníctvom tejto platformy viac ako 230 rôznych nápadov z trhu. Podrobné informácie sú k dispozícii: www.innovationspartnerschaft.at Pilotný projekt Európski sprostredkovatelia inovácií (33) Cieľom tohto projektu je vytvoriť model pre sprostredkovateľa inovačného obstarávania, ktorý spojí verejných obstarávateľov, dodávateľov inovácií (s osobitným zameraním na MSP a startupy), investorov a výskumných pracovníkov s cieľom uľahčiť obstarávanie inovačného tovaru a služieb. V roku 2018 bola vyhlásená výzva na predloženie ponúk s cieľom preskúmať vytvorenie sprostredkovateľa inovačného obstarávania. Vytvorilo sa konzorcium siedmich rôznych subjektov (dve inovačné agentúry, sieť, špecializovaná poradenská spoločnosť v oblasti obstarávania a verejný obstarávateľ). V dôsledku toho sa v piatich rôznych členských štátoch (Španielsko, Dánsko, Írsko, Nemecko a Rakúsko) testovalo päť sietí IPB. To by malo pomôcť určiť, ktorý typ organizácie a metóda sú najvhodnejšie na realizáciu režimu sprostredkovateľa inovácií. Dvojročný projekt skončil v auguste 2020. Výsledkom je vývoj a realizácia obchodného modelu sprostredkovateľov inovácií, ale aj vytvorenie obchodných príležitostí pre MSP s verejnými obstarávateľmi v dotknutých členských štátoch. Celkovo sa začne osem inovatívnych obstarávateľských projektov, najmä v oblasti udržateľných inovácií. Podrobné informácie sú k dispozícii na: https://innovation-procurement.org/innobrokers/

4 PRILÁKANIE INOVÁCIÍ

Keď sú dvere otvorené pre všetkých potenciálnych inovátorov, verejní obstarávatelia sa môžu v rámci každého postupu verejného obstarávania zamerať na prilákanie inovácií.

Mnohé nástroje sa dajú začleniť do akéhokoľvek postupu verejného obstarávania vrátane často využívaných verejných a užších súťaží (4.1). Na inovácie môžu byť konkrétne zamerané aj alternatívne postupy verejného obstarávania, napr. rokovacie konanie s výzvou na účasť v súťaži, súťažný dialóg, súťaž návrhov, inovatívne partnerstvo alebo prístup verejného obstarávania vo fáze pred komerčným využitím (4.2).

Výber postupu a technických špecifikácie je v zodpovednosti verejných obstarávateľov. Úspešné inovácie budú v konečnom dôsledku závisieť od ich rozhodnutí. Informácie a námety uvedené v nasledujúcich častiach tohto dokumentu nie sú univerzálnym návodom, ktorý sa hodí pre všetkých. Ide skôr o flexibilný súbor nástrojov, ktoré môžu inšpirovať k novým prístupom, ktoré umožňujú pravidlá EÚ.

4.1 Nástroje podporujúce inovácie pre všetky typy postupov

V tomto oddiele sa opisujú možnosti, ktoré sú k dispozícii pre všetky projekty verejného obstarávania. Už pomerne malé investície do prípravy a organizácie postupu verejného obstarávania spôsobom podporujúcim inovácie postačujú na to, aby začali byť zrejmé výhody pre verejného obstarávateľa aj dodávateľa.

4.1.1 Posúdenie potrieb

Pred vypracovaním technických špecifikácií by verejní obstarávatelia mali uskutočniť rozsiahle posúdenie potrieb s cieľom vymedziť problém, ktorý sa má riešiť. Tento krok sa môže zdať nadbytočný, keďže účel postupu verejného obstarávania je spravidla